title: Sata koulukuntaa

text: Naturalistien koulukunta eli Yin-yang (陰陽家/阴阳家; "Yīnyángjiā"; "Yin-yang-chia"; ”Yin-Yang-koulukunta”) oli Taistelevat läänitysvaltiot -kauden filosofia, joka yhdisteli yin-yang-ajattelua kiinalaisen ajattelun viiteen alkuaineeseen. Koulukunnan perustajana pidetään Zou Yania. Koulukunta pyrki selittämään kaikkeutta luonnon perusvoimien kautta. Näinä nähtiin toisaalta vastakkaiset tekijät yin (pimeä, kylmä, naisellinen, positiivinen) ja yang (valoisa, kuuma, miehuullinen, negatiivinen) ja toisaalta viisi alkuainetta (vesi, tuli, puu, metalli ja maa). Varhaisina aikoina nämä teoriat yhdistettiin ennen kaikkea Yan- ja Qi-valtioihin. Myöhemmin nämä ajatukset vaikuttivat laajalti sekä kiinalaisessa filosofiassa että arkiajattelussa.


title: Sata koulukuntaa

text: Shijin (史記/史记) "Taishigong Zixu" (太史公自序) luettelee yllä olevat kuusi koulukuntaa kuuluviksi sadan koulukuntaan joukkoon. Hanshun (漢書/汉书) "Yiwenzhi" (藝文志/艺文志) lisää seuraavat neljä, muodostaen näin Kymmenen koulukunnan (十家; "Shijia") luettelon:


title: Sata koulukuntaa

text: Maanviljelyn koulukunta (農家/农家; "Nongjia") keskittyi maanviljelyn ja karjanhoidon menetelmiin, koska he katsoivat, että maanviljelyn kehittäminen oli tapa saada maalle tarpeeksi ruokaa. Mengzi kritisoi kerran Xu Xingiä (許行) siitä, että tämän mukaan myös hallitsijoiden tuli työskennellä pelloilla yhdessä kansan kanssa.


title: Sata koulukuntaa

text: Diplomatian koulukunta eli Pysty- ja vaakasuorien [liittoutumien] koulukunta (縱橫家/纵横家; "Zonghengjia") erikoistui diplomatiaan. Sen edustajiin lukeutuu Zhang Yi. Koulukunta keskittyi käytännöllisiin asioihin moraalisten periaatteiden sijasta, joten se painotti poliittisia ja diplomaattisia taktiikoita sekä väittelyn ja suostuttelun taitoja. Koulukunnan jäsenet olivat hyviä puhujia, väittelijöitä ja taktikoita.


title: Sata koulukuntaa

text: Sekalainen koulukunta (雜家/杂家; "Zajia") oli eklektinen eli se yhdisteli opetuksia useista koulukunnista. Esimerkiksi Lü Buwei kokosi oppineita useista suuntauksista kirjoittamaan kirjaa "Lüshi Chunqiu" (呂氏春秋) yhteistyössä. Koulukunta pyrki yhdistämään eri suuntausten parhaat puolet ja välttämään niiden heikkoudet. Koulukunnalta kuitenkin puuttui omaperäinen ajattelu.


title: Sata koulukuntaa

text: ”Vähäisempien puheiden” koulukunta (小說家/小说家; "Xiaoshuojia") yhdisteli kadunmiesten ajatuksia. Koulukunta sai alkunsa siitä, että tuohon aikaan eräiden virkamiesten tehtävänä oli kerätä ajatuksia tavallisilta kadunmiehiltä ja raportoida niistä ylemmilleen. Tämä selittää myös koulukunnan kiinalaisen nimen.


title: Sata koulukuntaa

text: Eräs koulukunta oli Sotilaallinen koulukunta (兵家; "Bingjia"), joka tutki sodankäyntiä ja strategioita. Sen johtajiin kuuluvat Sunzi ja Sun Bin. Tämä koulukunta ei kuitenkaan kuulunut Hanshun ”Kymmenen koulukunnan” luetteloon.


title: Kiehkurakielo

text: Kiehkurakielo ("Polygonatum verticillatum") on ruskuskasvien heimoon ja kalliokielojen sukuun kuuluva kasvilaji. Kiehkurakielo on kooltaan suurehko ja se kasvaa lehdoissa. Lehdet ovat kapeita, suippoja, silposuonisia ja ne ovat asettuneet säteittäisesti. Kukat ovat vihertävänvalkoisia ja ne ovat kiinni lehtihangoissa yleensä pareittain. Kiehkurakielon hedelmä on punainen, myrkyllinen marja. Suomessa kiehkurakieloa kasvaa vain koristekasvina.


title: Kartiokalkkikämmekkä

text: Kartiokalkkikämmekkä eli pyramidikämmekkä eli "kartiosaalepjuuri" ("Anacamptis pyramidalis") on kämmekkäkasvien heimoon kuuluva kasvilaji. Se on noin 15–45 senttimetriä korkea ja sen lehdet ovat suikeita ja kouruisia.


title: Kartiokalkkikämmekkä

text: Kartiokalkkikämmekän kukinto on tiheä, tyvestä puolipallomainen ja latvasta kartiomainen. Kukat ovat ruusun- tai purppuranpunaisia ja kasvi kukkii maaliskuusta kesäkuuhun.


title: Kartiokalkkikämmekkä

text: Kartiokalkkikämmekkä kasvaa Pohjois-Afrikassa, Länsi-Aasiassa sekä Keski- ja Etelä-Euroopassa, mutta sitä ei tavata Suomessa.


title: Seututie 807

text: Seututie 807 on Siikalatvan Rantsilan taajamasta Paavolan, Ruukin ja Revonlahden taajamien kautta Siikajoenkylään johtava seututie. Tie erkanee Rantsilassa valtatieltä 4 ja risteää Paavolassa kantatien 86 ja Revonlahdella valtatien 8 kanssa. Tie päättyy Siikajoenkylässä seututien 813 risteykseen. Tien pituus on 62 kilometriä. Revonlahden ja Siikajoenkylän välinen osuus on sorapintainen, mutta muutoin tie on päällystetty.


title: Same Day, Different Shit

text: Same Day, Different Shit on rap-artisti Kuruptin kuudes studioalbumi, joka julkaistiin 20. kesäkuuta 2006. Hän julkaisi sen nimellä Young Gotti, joka on Tupac Shakurin hänelle antama lempinimi. Kurupt lähti Death Row Recordsista johtuen hänen edellisen albuminsa Against tha Grainin huonosta myynnistä ja arvosteluista. Hän liittyi Daz Dillingerin D.P.G. Recordziin vuoden 2005 joulukuussa. Albumi sijoittui sijalle 59. Billboardin Top R&B/Hip-Hop -albumilistalla.


title: Lumileinikki

text: Lumileinikki ("Ranunculus nivalis") on pienikokoinen, leinikkikasvien heimoon kuuluva arktinen kasvilaji. Muiden leinikkien tavoin lumileinikki on myrkyllinen laji.


title: Lumileinikki

text: Monivuotinen lumileinikki kasvaa 2–15 cm korkeaksi, joskin hedelmävaiheessa kasvi voi kasvaa jopa 25 cm korkeaksi. Varsi on pysty, haaraton ja yläosastaan ruskeakarvainen. Aluslehdet ovat pitkäruotisia. Lehtien lapa on tavallisesti 1–3 cm leveä, kolmijakoinen ja tavallisesti herttatyvinen. Lehtilavan keskiliuska on ehyt ja sivuliuskat 2–3-halkoisia. Varsilehdet ovat ruodittomia, ja niiden lehtien lavan liuskat ovat kapeanpuikeita tai lähes soikeita. Keltaisia kukkia on vain yksi ja niissä on kaksi kehäkiehkuraa. Sekä teriö että verhiö ovat viisilehtisiä. Pitkään säilyvät verholehdet ovat n. 5 mm pitkiä ja tiheään ruosteenruskeakarvaisia. Tummankeltaiset terälehdet ovat 7–12 mm pitkiä ja mesikuopallisia. Kukkapohjus on kalju, tai sen kärjessä on muutamia ruskeita karvoja. Suomessa lumileinikki kukkii heinä-elokuussa. Hedelmistössä on noin 1,5–2 mm pituisia pähkylöitä, joissa on jokseenkin suora, pähkylän pituinen ota.


title: Lumileinikki

text: Lumileinikki muistuttaa suuresti Suomessa hyvin harvinaista rikkileinikkiä ("Ranunculus sulphureus").


title: Lumileinikki

text: Lumileinikki on arktinen laji, jonka levinneisyysalue on varsin rajoittunut pohjoisella pallonpuoliskolla. Euroopassa sitä kasvaa ainoastaan Norjan ja Ruotsin vuoristoalueilla, Huippuvuorilla sekä paikoitellen Pohjois-Venäjän arktisilla alueilla. Levinneisyysalue jatkuu Venäjällä Aasian puolelle ja ulottuu Pohjois-Siperian läpi Tyynellemerelle. Pohjois-Amerikan puolella lajia kasvaa Alaskassa ja Pohjois-Kanadassa. Lumileinikki on tavanomainen laji myös Grönlannissa.


title: Lumileinikki

text: Suomessa lumileinikki on harvinainen pohjoisen Lapin kasvi. Sitä tavataan ainoastaan Enontekiöllä ja Utsjoella. Runsaimmillaan laji on Kilpisjärven alueen suurtuntureilla.


title: Lumileinikki

text: Lumileinikin kasvuympäristöä Suomessa ovat tunturikosteikot. Sitä tavataan paljakkavyöhykkeen lumenviipymäpaikoilla, kosteissa niittypainanteissa, pajuviidoissa ja rannoilla.


title: Seututie 843

text: Seututie 843 on Kuusamon Aholasta Suomussalmen Palovaaraan kulkeva seututie. Tien linjausta on muutettu, ja useissa kartoissa näkyvän vanhan linjauksen mukaan se meni Kuusamon Poussusta Murtovaaran, Hossan ja Juntusrannan kautta Suomussalmen Palovaaraan. Tie erkani valtatieltä 5 ja päättyy Palovaarassa seututien 912 risteykseen.


title: Seututie 843

text: Uusi linjaus lähtee valtatieltä 5 Aholan kohdalta ja yhtyy vanhaan linjaukseen Murtovaarassa. Poussusta Murtovaaraan ollut osuus on saanut uuden numeron 8430.


title: Peltopillike

text: Peltopillike ("Galeopsis bifida") on huulikukkaiskasvien heimoon kuuluva kasvilaji. Peltopillike muistuttaa karheapillikettä ("Galeopsis tetrahit"), mutta sen kukat ovat kellanvalkoisia tai vaaleanpunaisia. Kukan teriön alahuulen keskiliuska on pitkähkö ja lovikärkinen.


title: Peltopillike

text: Peltopilliketta kasvaa Pohjois- ja Keski-Euroopassa sekä Pohjois-Aasiassa. Suomessa se on yleinen, alkuperäislajina tai muinaistulokkaana Oulun läänissä ja sen eteläpuolella sekä Perä-Pohjanmaan eliömaakunassa ja vakiintuneena uustulokkaana pohjoisimmassa Suomessa.


title: Dasjat

text:
Dasjat olivat muinaisintialaisen eepoksen Rigvedan mukaan arjalaisten vihollisia. Monesti dasjat liitetään varhaiseen Induskulttuuriin, mutta nyttemmin esimerkiksi suomalainen indologi Parpola väittää dasjojen olleen indoiranilaisten iranilainen haara, joka
asutti muun muassa BMAC-kulttuurin aluetta Etelä-Turkmenistanissa ennen arjalaisten hyökkäystä sinne. Kuvaan sopii se, että Etelä-Turkmenistanista on löydetty monin sisäkkäisin muurein varustettuja linnoituksia, jollaisia kuvataan Rigvedassa dasjoilla olleen. Myös Kaspianmeren itäpuoliseen alueeseen on myöhemmin viitattu äänteellisesti sanaa dasja, dasa muistuttavilla nimillä Dahistun jne.


title: Pikkulaukku

text: Pikkulaukku ("Rhinanthus minor") on näivekasvien heimoon kuuluva yksivuotinen kasvilaji. Pikkulaukku on muiden laukkujen tapaan puoliloinen, sillä se imee ravintoa muiden kasvien juurista.


title: Pikkulaukku

text: Pikkulaukun lehtien muoto vaihtelee kapeanpuikeista kapeansoikeisiin. Lisäksi ne ovat hammaslaitaisia. Kukat sijaitsevat varsien latvoissa ja ovat kiinni lehtihangoissa. Kukat ovat väriltään tummankeltaisia, mutta teriön ylähuulen hampaat ovat sinipunaisia. Kukkien tukilehdet ja verhiöt ovat yleensä tumman- tai ruskeanvihreitä. Kukan teriö on 13–15 mm pitkä ja ylähuuli on alahuulta pidempi, sivuilta litistynyt ja suoratorvinen. Verhiö on pullea ja myös sivuilta litistynyt. Pikkulaukku kukkii Suomessa kesä-syyskuussa. Pikkulaukun erottaa isolaukusta ("Rhinanthus angustifolius") mm. erilaisten kukkien avulla.


title: Pikkulaukku

text: Suomessa pikkulaukulla on kaksi alalajia, eteläinen kesäpikkulaukku ("Rhinanthus minor" ssp. "minor") ja lapinpikkulaukku eli lapinlaukku ("Rhinanthus minor" ssp. "groenlandicus"). Lapinlaukku luokitellaan monissa teoksissa omaksi lajikseen. Pikkulaukku kasvaa Suomessa yleisenä ja alkuperäisenä tai muinaistulokkaana koko maan alueella.


title: Pikkulaukku

text: Arto Kurtto, Leena Helyranta, Otavan värikasvio, 2005, Otava, uudistettu laitos, sivu 218


title: Lahnanruohokasvit

text: Lahnanruohokasvit ("Isoëtaceae") on sanikkaisiin kuuluva kasviheimo, johon kuuluu erilaisia vesikasveja. Lajeja on yhteensä 125 ja ne jaetaan yhteen tai kahteen elossa olevaan sukuun.


title: Lahnanruohokasvit

text: Suomessa kasvavia lahnanruohokasvien heimoon ja lahnanruohojen sukuun kuuluvia kasvilajeja on vain kaksi:


title: Lahnanruohokasvit

text: Tummalahnanruoho on yleinen koko Suomessa ja vaalealahnanruoho kasvaa paikoitellen koko Suomessa.


title: Virpapaju

text: Virpapaju ("Salix aurita") on pajukasvien heimoon kuuluva Euroopassa tavattava kasvilaji.


title: Virpapaju

text: Virpapaju on harittava- ja harvahaarainen pensas, joka kasvaa noin 50–250 cm korkeaksi. Sen haarat ovat hoikahkoja, ruskeanharmaita tai punaruskeita ja kaljuja. Vanhoissa haaroissa on kuoren alla selviä harjuja. Vuosikasvaimet ovat hoikkia, harvaan lyhytkarvaisia tai kaljuja. Lehtisilmut ovat 2–3 mm pitkiä, kaljuja tai karvaisia. Korvakkeet ovat isoja, munuaismaisia ja sahalaitaisia. Lehtilapa on 2,5–5 cm pitkä ja muodoltaan vastapuikea, vinokärkinen, lyhytsuippuinen tai tylppä, poimureunainen ja matalanyhäinen tai ehytlaitainen. Lehti on päältä himmeän tummanvihreä, kurttupintainen ja harvakarvainen, alta vaaleanvihreä ja tiheäkarvainen ja selvästi korkosuoninen. Virpapaju kukkii ennen lehtien puhkeamista touko-kesäkuussa. Norkkoperät ovat lyhyitä ja pienilehtisiä.


title: Virpapaju

text: Virpapaju voi risteytyä useiden pajulajien kanssa. Suomesta tunnetaan risteymiä pohjanpajun ("S. lapponum"), tuhkapajun ("S. cinerea"), raidan ("S. caprea"), juolukkapajun ("S. myrtilloides") ja hanhenpajun ("S. repens" ssp. "repens") kanssa.


title: Virpapaju

text: Virpapajua kasvaa lähes koko Euroopassa aivan mantereen eteläisimpiä, itäisimpiä ja pohjoisimpia osia lukuun ottamatta. Suomessa virpapaju kasvaa paikoitellen hyvin yleisenä koko maassa aina Rovaniemen korkeudelle saakka. Pohjoisempana lajista on vain yksittäisiä havaintoja.


title: Virpapaju

text: Virpapaju kasvaa kosteilla paikoilla, esimerkiksi soiden korpimaisilla reunamilla, kalliosoistumissa, märillä niityillä ja rannoilla.


title: Virpapaju

text: Virpapajun nuoria oksia on ainakin Ruotsissa käytetty ennen muun muassa korien ja vanteiden raaka-aineena.


title: Adventiivinen

text: Adventiivinen alkionkehitys eli adventiiviembryonia on toinen agamospermian sukupolvenvuorottelun esiintymisen mukaan jaetuista osa-alueista. Tällaista alkionkehitystä esiintyy suurella osalla tropiikin kasveista.


Adventiivinen


title: Leith Stevens

text: Leith Stevens (13. syyskuuta 1909 Mount Moriah, Missouri – 23. heinäkuuta 1970 Hollywood, Kalifornia) oli yhdysvaltalainen elokuvasäveltäjä, joka sävelsi myös paljon musiikkia radio-ohjelmiin.


title: Leith Stevens

text: Tunnetuimpia radiosarjoja, joissa hänen sävellyksiään on kuultu ovat 1956–1957 esitetty antologiasarja "The CBS Radio Workshop" ja "Big Town", jonka pääroolissa esiintyi Edward G. Robinson. Elokuvista tunnetuimpiin kuuluvat "Hurjapäät" ja "Maailmojen sota".


title: Leith Stevens

text: Stevens kuoli sydänkohtaukseen saatuaan hetkeä aikaisemmin kuulla vaimonsa kuolleen auto-onnettomuudessa.


title: Ranskalainen punnerrus

text: Ranskalainen punnerrus on lihaskuntoharjoite, jolla harjoitetaan ojentajalihaksia. Se harjoittaa ojentajia kyynärpäästä leveään selkälihakseen asti.


title: Ranskalainen punnerrus

text: 1. Makaa vaakatasossa olevalla penkillä jalat maassa ja pää vain hieman penkin reunan yli.


title: Ranskalainen punnerrus

text: 2. Ota käsipainot tai levytanko myötäotteella (kämmenet pois päin vartalosta) ja pidä sitä suorilla käsillä. Kaiken painon pitäisi olla ojentajilla.


title: Ranskalainen punnerrus

text: 3. Koukista käsiä kyynärpäistä tuomalla tanko lähelle otsaa.


title: Ranskalainen punnerrus

text: 4. Pidä kyynärpäät samassa asennossa, älä anna niiden levitä ulospäin.


title: Ranskalainen punnerrus

text: 5. Suorista kädet takaisin ylös.


title: Ranskalainen punnerrus

text: Tässä muunnelmassa liike suoritetaan seisoen (tai istumalla selkänojattomalla istuimella, jotta liikeradan pystyy tekemään täytenä). Liike tehdään samalla tavalla, mutta tankoa pidetään pään yläpuolella kasvojen sijasta.


title: Ranskalainen punnerrus

text: Kumman tahansa liikkeen voi tehdä myös käsipainoilla.


title: Johan Kull

text: Johan Evert Kull () oli suomalainen suojeluskuntaupseeri. Hän sai sotilaskoulutuksensa jääkäriksi Saksassa ja osallistui Suomen sisällissotaan joukkueenjohtajana. Myöhemmin hän työskenteli opettajana ja oli vahvasti isänmaallinen, ollen mukana suojeluskuntatyössä kentällä ja esikunnissa. Hän lähti talvisotaan vapaaehtoisena ja kaatui konekiväärikomppanianpäällikkönä Tuppuran saaressa.


title: Johan Kull

text: Hänen vanhempansa olivat maanviljelijä Karl Kull ja Hulda Maria Ehn. Hänet vihittiin avioliittoon vuonna 1920 Ester Maria Enegrenin kanssa.


title: Johan Kull

text: Kull kävi neljä luokkaa Vaasan ruotsalaista lyseota ja erosi Uudenkaarlepyyn seminaarin kolmannelta luokalta vuonna 1917 liittyäkseen jääkäriliikkeeseen ja hakeakseen sotilaskoulutusta Saksasta. Myöhemmin hän suoritti kansakoulunopettajan tutkinnon edellä mainitussa seminaarissa vuonna 1919.


title: Johan Kull

text: Kull liittyi vapaaehtoisena Saksassa sotilaskoulutusta antavan jääkäripataljoona 27:n täydennysjoukkoon 2. helmikuuta 1917, josta hänet siirrettiin pataljoonan 4. komppaniaan 10. elokuuta 1917 ja 2. konekiväärikomppaniaan 22. marraskuuta 1917.


title: Johan Kull

text: Kull saapui Suomeen (Vaasaan) jääkäreiden pääjoukon mukana aliupseeriksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 5. Jääkärirykmentin 14. jääkäripataljoonan konekiväärikomppaniaan. Hän otti osaa sisällissodan taisteluihin Karjalankannaksella.


title: Johan Kull

text: Sisällissodan jälkeen Kull palveli edelleen 5. Jääkärirykmentissä, jonka nimi muutettiin myöhemmin Kuopion jalkaväkirykmentti 4:ksi. Hän toimi rykmentissä joukkueenjohtajana 2. konekiväärikomppaniassa. Kull siirrettiin 5. syyskuuta 1918 samanlaiseen toimeen Itämeren jalkaväkirykmenttiin. Armeijasta hän erosi 10. tammikuuta 1919.


title: Johan Kull

text: Armeijasta eroamisen jälkeen hän sai vielä samana vuonna nimityksen opettajaksi Mustasaaren Vanhan Vaasan kansakouluun 1. elokuuta 1919 ja edelleen johtajaopettajaksi vuonna 1927. Opettaja uransa aikana hän toimi muun muassa vuosina 1922–1923 toisena opettajana Keski-Uudenmaan ruotsalaisessa kansanopistossa Kauklahdessa ja oli varsinaisen toimensa ohella 1. helmikuuta – 1. kesäkuuta 1919 välisen ajan Uudenkaarlepyyn ja 1. syyskuuta 1919 – 1. maaliskuuta 1921 Mustasaaren suojeluskunnan paikallispäällikkönä sekä 1. elokuuta 1924 – 1. lokakuuta 1927 Vaasan suojeluskuntapiirin V alueen päällikkönä ja 1. syyskuuta 1928 alkaen komppanianpäällikkönä Mustasaaren suojeluskunnassa.


title: Johan Kull

text: Kull osallistui talvisotaan Vaasan suojeluskuntapiirin viidennen alueen päällikkönä. Häntä ei kuitenkaan tyydyttänyt rintamantakainen toiminta, vaan hän kokosi Vaasasta ryhmän vapaaehtoisia ja matkusti heidän kanssaan rintamalle, missä tämä sekalainen joukko sijoitettiin lopulta Rannikkotykistörykmentti 2:een. Rykmentissä Kull hoiti useita erikoistehtäviä ja toimi muun muassa konekiväärikomppanianpäällikkönä Tuppuran saaressa, missä hän kaatui taistelussa 2. maaliskuuta 1940. Hänen ruumiinsa jäi kentälle ja hänet siunattiin lopulta kentälle jääneenä Mustasaaren sankarihautaan.


title: Johan Kull

text: Kull toimi Mustasaaren suojeluskunnan paikallisesikunnan jäsenenä vuodesta 1928 alkaen ja Vaasan suojeluskuntapiirin piiriesikunnan jäsenenä vuodesta 1936 alkaen sekä Mustasaaren ruotsalaisen nuorisoseuran puheenjohtajana vuosina 1928–1938. Vaasan ruotsalaisen nuorisoseurapiirin puheenjohtajana hän toimi vuodesta 1936 alkaen ja Svenska Österbottens frihetskämpar i Vasa med omnejd -nimisen yhdistyksen hallituksen jäsenenä hän toimi vuosina 1934–1938. Hän oli myös Sisällissodan rintamamiesliiton jäsen.


title: Utnapištim

text: Utnapištim on muinaismesopotamialaisen sumerilais-babylonialaisen Gilgameš-eepoksen sankari, joka selvisi vedenpaisumuksesta samalla tavoin kuin Raamatun Nooa. Jumalat, ankara myrskyn jumala Enlil etunenässä, päättivät hävittää ihmiset heidän pahuutensa tähden. Hyvä jumala Enki paljasti suunnitelman Utnapištimille, jonka tuli rakentaa valtava arkki ja pelastaa siihen maan eläimet, kasvit ja itsensä perheineen. Utnapištim tekikin niin ja pelastui seitsemän päivää kestävältä myrskyltä ja tulvalta. Näin Utnapištimista tuli jumala. Kertomuksella on monia yhtymäkohtia Vanhan testamentin vedenpaisumuskertomukseen (1. Moos. 6–9), muun muassa arkin valtava koko.


title: Utnapištim

text: Utnapištim esiintyy Gilgameš-eepoksen 11. taulussa. Legendassa jumalat päättivät hävittää koko ihmiskunnan sen syntien tähden. Syntejä ei tarkemmin eritellä, mutta Atrahasis-legendan mukaan ihmiset olivat lisääntyessään käyneet niin meluisiksi, että se häiritsi Enlilin unta. Enki varoitti tulvasta ja kehotti Utnapištimia rakentamaan valtavan arkin pelastaakseen itsensä, sillä ylempien jumalten käskyä ei voinut peruuttaa. Utnapištim teettikin arkin.


title: Utnapištim

text: Etelästä tuli pahalta näyttävän sään ja sanansaattajien jälkeen musta pilvi ja valtava myrsky, joka pyyhkäisi tulvana maan yli. Avara maa särkyi kuin saviruukku ja oli pimeää. Veli ei nähnyt veljeään, ihmisiä ei tunnettu taivaassa lainkaan. Hukkuneet ihmiset täyttivät meren kuin kalanpoikueet. Jumalat, muun muassa Ištar, kauhistuivat aikaansaamaansa vedenpaisumusta. Kun tulva oli kestänyt aikansa, vesi laski ja arkki laskeutui Nisirin vuorelle. Maa oli muuttunut saveksi. Utnapištim lähetti kaksi lintua tutkiakseen, onko vesi laskenut maan pinnalta. Korppi ei enää palannut. Myös Utnapištimin rakentama arkki oli niin valtava, ettei sitä olisi kyetty tuohon aikaan rakentamaan. Kukaan muu kuin Utnapištim vaimoineen ei pelastunut tulvasta.


title: Utnapištim

text: Gilgameš-eepoksen "Utnapištim" vastaa teoksen "Eridu Genesis" Šuruppakissa asunutta Ziusudraa. "Zi-ud-sura" tarkoittaa 'hän näki elämän'. Se kirjoitetaan länsimaisissa lähteissä tavallisesti "Ziusudra", "Zuisudra" tai "Ziudsura" jne. Hän näki Enko-jumalan, joka varoitti tulevasta tulvasta ja kertoi, ettei Anin ja Enlilin käskyä voinut peruuttaa. Arkin rakentamisesta mahdollisesti kertonut osio on kadonnut tästä tekstistä.


title: Utnapištim

text: Kauhea myrsky ja tulva raivosi maassa seitsemän päivää ja seitsemän yötä, kunnes Aurinko tuli näkyviin ja valaisi maan ja taivaan. Ziusudra teurasti härän ja uhrasi lampaita.


title: Utnapištim

text: Kertomus muistuttaa babylonialaista "Atrahasis"-eepoksen tulvatarinaa.


title: David Rapoport

text: David Rapoport (1883 Ukraina – 1943 Auschwitzin keskitysleiri, Puola) oli juutalaisaktivisti, joka pelasti juutalaisia Saksan miehityksen aikana Ranskassa.


title: David Rapoport

text: Ukrainalaissyntyinen Rapoport oli nuoruudessaan sionisti-aktivisti.


title: David Rapoport

text: Rapaport perusti maanalaisen hyväntekeväisyysorganisaation nimeltä "Comité de la Rue Amelot" 15. kesäkuuta 1940 Pariisiin heti, kun kaupunki oli antautunut saksalaisille miehittäjille. Sen julkikuvana toimi lääkehuolto-organisaatio "La mère et l’enfant" (”Äiti ja lapsi”). Järjestö toimi julkikuvana Rapaportin vastarintatoiminnalle, jonka tarkoitus oli pelastaa mahdollisimman monia juutalaisia. Nimensä maanalainen järjestö sai osoitteestaan 36 Rue Amelot.


title: David Rapoport

text: Natsien vainojen kiristyessä Rapaport menetti nopeasti omat rahansa, mutta onnistui keräämään ajoittain lahjoituksia Äiti ja lapsi-yhdistyksen avulla. Kun Rapaport sai tiedon natsien perustamien keskitysleirien vaikeista oloista hänen organisaationsa alkoi tukemaan myös leirien vankeja muun muassa vaate-, ruoka- ja lääkepaketeilla. Hän onnistui myös saamaan vakavasti sairaita leirivankeja vapaaksi ja hoitoon.


title: David Rapoport

text: Tammikuussa 1942 Rue Amelotin organisaatio jakoi noin 40 000 annosta ruokaa sen soppakeittiöistä ja kuljetti 2 000 avustuspakettia vangeille Drancyn, Pithiviersin, Beaune-la-Rolanden, Poitiersin ja Montsin keskitysleireille. Se oli jakanut yli 1 000 vaatekappaletta ja tarjonnut 900 lääkärillä käyntiä. Lisäksi organisaatio rahoitti pakolaislasten orpokotia ja lakiasiaintoimistoa. Rapaport oli myös alkanut jo salaisesti sijoittamaan juutalaislapsia kristittyjen perheisiin.


title: David Rapoport

text: SS-Obersturmführer Theodor Dannecker johti Gestapon juutalaisasioiden toimistoa Ranskassa. Tammikuussa 1942 pidetyn Wannseen konferenssin jälkeen Dannecker yhdessä muiden natsivirkailijoiden kanssa alkoi kiihdyttämään lopullista ratkaisua, juutalaisten täydellistä tuhoamista.


title: David Rapoport

text: Rapaportin järjestö vei lähetyksiä Ranskaan sijoitetuille keskitysleireille vielä kesän 1942 jälkeen, kun natsit olivat kieltäneet vierailut leireillä varsinkin juutalaisilta. Tällöin Rapaport käytti avustusten kuljettamiseen Ranskan Punaista Ristiä.


title: David Rapoport

text: Vuoteen 1943 mennessä Rapaportin järjestö oli sijoittanut noin tuhat juutalaislasta turvaan kristittyihin perheisiin ja auttanut kymmeniä tuhansia. Natsien toiminta kuitenkin koveni. Järjestön johtohenkilöitä oli pidätetty ja paine vaikeutti yhteistoimintaa muiden järjestöjen kanssa.


title: David Rapoport

text: Rapaport ja hänen vaimonsa pidätettiin 1. kesäkuuta 1943. Heidät vietiin Auschwitzin keskitysleirille, jossa he molemmat kuolivat. Vaikka osa Rapoportin järjestön keittiöistä suljettiin pidättämisen yhteydessä, jäljelle jääneet jakoivat kymmeniä tuhansia ruoka-annoksia kuukausittain hätää kärsiville lähes miehityksen päättymiseen asti.


title: Lia Sargent

text: Lia Sargent (s. Los Angeles, Kalifornia) on yhdysvaltalainen ääninäyttelijä ja ääniohjaaja, joka tunnetaan parhaiten englanniksi dubattujen animesarjojen ja elokuvien parista.


title: Lia Sargent

text:
Hänen isänsä on elokuvaohjaaja Joseph Sargent ja äiti Carolyn Nelson näyttelijä.
__notoc__
Sargent halusi nuorena tulla teatterinäyttelijäksi, mutta heikon äänen vuoksi unelman toteuttaminen pitkittyi. Hän alkoi käydä laulu- ja äänitunneilla saadakseen ääneensä lisää vahvuutta. Opiskellessaan Los Angeles Valley collegessa radiotoimittajaksi Sargent sai tietää eräällä äänikurssilla, että ulkomaalaisten elokuvien englanniksi dubbaamista voisi tehdä työkseen. Hän huomasi myöhemmin kykenevänsä kuulostamaan hyvin samanlaiselta usean naisnäyttelijän kohdalla eräässä kiinalaissa elokuvassa ja koe-esiintyi tutun kautta elokuvan dubbaamiseen.


title: Lia Sargent

text: Sargent opiskeli myös pantomiimia Kanadassa.


title: Lia Sargent

text: Sargent pääsi kokeilemaan ensimmäisen kerran ääninäyttelemistä 14-vuotiaana, kun hänen isänsä asetti tyttärensä dubbaamaan elokuvaansa erään irlantilaistytön huonolta kuulostaneet repliikit.


title: Lia Sargent

text: Sargent ei kuitenkaan innostunut ääninäyttelemistä vaan halusi tulla näyttelijäksi. Myöhemmin opiskellessaan collegessa radiotoimittajaksi hänen opettajansa kehottivat Sargentia koe-esiintymään erääseen kiinalaiseen toimintaelokuvan dubbaamiseen. Tämän myötä Sargent pääsi tekemään työkseen ääninäyttelemistä useimmiten dubbaamisen, sekä useiden videopelien parissa. Hänen dubbaus listaansa kuuluvat muun muassa Brave Fencer Musashi, , Cowboy Bebop, .hack, The Big O, Kidō senshi Gundam ja Kyborgi 009.


title: Lia Sargent

text: Sargent esiintyi myös televisiossa vuosina 1985–1991 tehden useimmiten cameorooleja.


title: Kukkakaalikorvat

text: Kukkakaalikorvat eli korvahematooma on termi kamppailu-urheilussa syntyneille hoitamattomien verenpurkaumien rustottamille korville.


title: Kukkakaalikorvat

text: Korvahematooma syntyy korvaan osuneen iskun seurauksena, jolloin korvalehteen tulee verenvuoto ihon ja ruston väliin. Hematoomaa pyritään hoitamaan punktoimalla verenvuoto neulalla. Verenpurkaumia voi ehkäistä kamppailu-urheiluun suunnitelluilla korvasuojuksilla.


title: Atrahasis

text:
Kuningas Atrahasîs on päähenkilönä 1700- ja 1600 lukujen välillä eaa. kirjoitetussa muinaisbabylonialaisessa myytissä, joka käsittelee ihmisen luomista. Teoksen ensimmäiset fragmentit ajoittuvat Babylonian kuningas Ammişaduqan (1646-1626 eaa.) aikakaudelle, mutta kertomus itsessään on luultavasti hieman näitä fragmentteja vanhempi. Kertomuksessa on teemana myös vedenpaisumus. Tämä vedenpaisumusmyytti on toiminut todennäköisesti esikuvana niin Gilgameš-eepoksen kuin myös Vanhan Testamentin tulvakertomukselle.
Teos alkaa kuvailemalla tilannetta, jossa jumalat asuvat maan päällä. Teoksen ensimmäinen säe kuuluukin:


title: Atrahasis

text: He tekevät ruumiillista työtä ja ovat hyvin väsyneitä työskentelyyn. Jumalten yläluokka ("Anunnakū") teettää raskaita töitä jumalten alaluokalle ("Igigi"). Igigit menevätkin lakkoon ja valittavat tilanteestaan jumalien kuninkaalle Enlilille. Enlilin on pakko löytää ratkaisu ongelmiin, joita raskaat työt nostavat pintaan. Ratkaisuna Enlil keksii luoda ihmisen, jonka tehtäväksi tulee tehdä työt, jotka ennen kuuluivat jumalille.


title: Atrahasis

text: Ihminen luodaan savesta. Jotta ihminen pystyisi tehokkaasti tekemään työtä jumalille, päättivät jumalat lisätä ihmiseen jumalan verta. Jumala nimeltä Wê, jota ei tunneta mistään muista lähteistä, uhrataan ja hänen verensä lisätään ihmisen rakennusaineeksi. Tämän johdosta ihmisille syntyy kuolematon henki ("eţemmu"). Ranskalainen assyriologi Jean Bottéro näkee Wê jumalan mukaan ottamisessa akkadinkielisen sanaleikin, jonka avulla selitetään ihmisen olemusta. "Wê" jumala lisättynä akkadinkieliseen sanaan jumala "ilu(m)" aikaansaa yhdistelmän "(a)wêlu(m)" tai "awīlum", mikä tarkoittaa ihmistä.


title: Atrahasis

text: Ihmisen luomisen jälkeen tarina jatkuu ja kaikki näyttää olevan jälleen hyvin maan päällä. Ihmiset kuitenkin lisääntyvät kovaa vauhtia ja elävät jopa tuhansia vuosia. Tämän vuoksi ihmisten lukumäärä kasvaa liian suureksi ja se alkaa häiritä Enliliä, joka ei ihmisten aiheuttaman melun vuoksi kykene nukkumaan. Enlil päättää pienentää ihmisten lukumäärää epidemioiden, nälänhädän ja kuivuuden avulla, mutta kaikki nämä yritykset valuvat hukkaan, kun viisaudenjumala Ea suojelee ihmisiä. Epäonnistuminen ihmisten määrän vähentämisessä ajaa Enlilin käyttämään julmaa asetta – tulvaa – joka tulee tuhoamaan kaiken elollisen maan päältä. Ea neuvoo Atrahasîsta rakentamaan suuren veneen, minkä avulla hän pystyisi pelastamaan perheensä. Atrahasîs lastaa veneeseensä myös eläimiä, jotta eläimet eivät tuhoutuisi tulvassa. Näin ihmiskunta ja eläimet selviävät ja jatkavat eloaan. Jotta katastrofia ei sattuisi uudelleen, säätää Ea ihmisen eliniän nykyiseksi, tekee osan naisista hedelmättömiksi ja luo lisäksi lapsikuolleisuuden.


title: Audiosurf

text: Audiosurf on Dylan Fittererin kehittämä rytmi- ja pulmapeli. Tavoitteena on kerätä radalta synkronoidusti musiikin kanssa tulevia palikoita. Peli julkaistiin ainoastaan Steamissa 15. helmikuuta 2008. Vuonna 2013 sille julkaistiin jatko-osa Audiosurf 2.


title: Audiosurf

text: "Audiosurfissa" pelaaja ohjaa leijuvaa avaruusaluksen kaltaista alusta. Pelaaja liikuttaa alusta vasemmalle ja oikealle monilinjaista värikästä rataa, keräten samalla palikoita linjoilta. Alusta voi liikuttaa hiirellä, näppäimistöllä tai peliohjaimella.


title: Audiosurf

text: Pelaaja voi valita melkein minkä tahansa DRM-vapaan musiikkitiedoston omasta musiikkikirjastosta tai kappaleen CD:ltä. Lisäksi, "Audiosurfin" mukana tulee "The Orange Boxin" pelien soundtrackit. "Audiosurf Radio" välilehdeltä voi pelata "Audiosurf Overtunen" ja monia itsenäisten artistejen kappaleita.


title: Audiosurf

text: Pelin tavoitteena on kerätä pisteitä keräämällä palikoita kolmen (tai enemmän) värilinjoissa. Mitä enemmän palikoita on linjassa, sitä enemmän pisteitä tulee. Kuumista väreistä kuten punainen ja keltainen saa enemmän pisteitä, kunnes taas viileistä väreistä kuten sininen ja magenta saa vähemmän pisteitä. Pelaajia myös palkitaan kappaleen lopuksi jos se on saavuttanut kappaleen päättyessä jotain. Tällaisia saavutuksia ovat esimerkiksi kappaleen lopettaminen ilman mitään jäljelle jääneitä palikoita ja kaikkien tietyn värin palikoiden kerääminen kappaleen aikana. Jokaisella kappaleella on eri tasoilla mitalit: pronssi, hopea ja kulta.


title: Audiosurf

text: Kappaleen jälkeen pisteet lähetetään rankinglistalle mikäli pelaaja on tehnyt tunnukset. Pisteiden lisäksi listalle lähetetään kappaleen pituus ja radan ulkonäkö tarkistusta varten, jotta huijarit voidaan ilmoittaa pelissä olevalla toiminnolla.


title: Audiosurf

text: Pelissä on 16 hahmoa, jotka on jaettu kuuteen luokkaan.


title: Orazio Antinori

text: Orazio Antinori (28. lokakuuta 1811 Perugia Italia – 26. elokuuta 1882 Shewa Etiopia) oli italialainen tutkimusmatkailija ja eläintieteilijä.


title: Orazio Antinori

text: Antinori opiskeli luonnonhistoriaa Perugiassa ja Roomassa. Myöhemmin hän teki yhteistyötä Charles Lucien Bonaparten kanssa ja kuvitti teoksen "Iconografia della Fauna Italica". 1840-luvun puolivälissä Antinori kiinnostui politiikasta ja toimittajan työstä. 1848 hän osallistui kapteenina hyökkäykseen napolilaisia vastaan, ja myöhemmin hänet karkotettiin maasta. Hän asui Ateenassa ja Smyrnassa ja perehtyi alueen linnustoon.


title: Orazio Antinori

text: Vuonna 1854 Antinori matkusti Cristina Trivulzio Belgiojoson kanssa Syyriaan ja Vähään-Aasiaan. 1859 hän matkusti Egyptiin ja kulki ylös Niiliä yhdessä Carlo Piaggian kanssa. Sittemmin hän myi lintukokoelmansa Torinon luonnonhistorialliselle museolle. Antinori asui pitkään myös Tunisiassa, jonka jälkeen hän edusti Italiaa Suezin kanavan vihkiäisissä


title: Orazio Antinori

text: Antinori osallistui Odoardo Beccarin tutkimusmatkalle Etiopiaan. Palattuaan Italiaan hänestä tuli Italian maantieteellisen seuran puheenjohtaja. 1876 hän otti osaa Gustavo Chiarinin ja Antonio Cecchin johtamalle retkelle Shewan provinssiin Etiopiassa, missä he tapasivat kuningas Menelik II:n, jolta he saivat luvan perustaa maantieteellinen tutkimusasema Let Marefiaan. Antinori kuoli Shewassa.


title: Orazio Antinori

text: Antinori nimesi linnuista ruostehertun ("Cisticola troglodytes"), kelta-arokertun ("Eremomela canescens") ja ruohikkoruusupeipon ("Lagonosticta rara").


title: OGLE-TR-111

text: OGLE-TR-111 on luokittelematon tähti (todennäköisesti oranssi tai keltainen kääpiö) Kölin tähdistössä noin 5 000 valovuoden päässä. Ainakin yhden planeetan OGLE-TR-111 b:n on varmistettu kiertävän tähteä, ja toinen on vielä varmistamatta.


title: Johan Kunttu

text: Johan Evert Kunttu () oli suomalainen jääkäriluutnantti. Hän oli Saksassa sotilaskoulutuksensa saanut jääkäri, joka menehtyi sisällissodan taistelussa Kalevankankaalla.


title: Johan Kunttu

text: Hänen vanhempansa olivat kauppias Antti Kunttu ja Maria Kristina Hämäläinen.


title: Johan Kunttu

text: Kunttu kirjoitti ylioppilaaksi Viipurin suomalaisesta yhteiskoulusta vuonna 1910 ja liittyi Viipurilaiseen osakuntaan. Opintojaan hän jatkoi Helsingin yliopiston lainopillisessa tiedekunnassa vuosina 1910–1912 ja filosofisen tiedekunnan fyysis-matemaattisella osastolla vuosina 1912–1915.


title: Johan Kunttu

text: Kunttu liittyi vapaaehtoisena Saksassa sotilaskoulutusta antavan jääkäripataljoona 27:n pioneerikomppaniaan 8. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella. Hän haavoittui Schmardenissa 25. heinäkuuta 1916. Pataljoonan rintamalta paluun jälkeen hän suoritti Vuonna 1917 Polangenissa järjestetyn erikoiskurssin (pommarikurssi).


title: Johan Kunttu

text: Kunttu saapui Suomeen (Vaasaan) jääkäreiden pääjoukon mukana luutnantiksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 2. Jääkärirykmentin 4. jääkäripataljoonan 2. komppaniaan. Hän otti osaa sisällissodan taisteluihin Kalevankankaalla, missä hän kaatui 28. maaliskuuta 1918. Hänet haudattiin Luumäen hautausmaahan.


title: Vihne

text: Vihne on heinäkasvien kukan osa. Se sijaitsee heinän tähkylässä olevan kukan ulkohelpeen eli kukan tukilehden kärkeen tai selkäpuolelle kiinnittyneenä. Vihne on rakenteeltaan sukasmainen. Heinälajista riippuen vihne voi olla näkymättömäksi surkastunut tai jopa koko kukintoa pidempi. Esimerkiksi pelto-ohran ("Hordeum vulgare") vihneet ovat erityisen pitkät.


title: Ghajini (vuoden 2008 elokuva)

text: Ghajini () on vuonna 2008 ilmestynyt intialainen jännityselokuva, jonka on ohjannut A. R. Murugadoss. Se on hindinkielinen versio saman ohjaajan vuonna 2005 ilmestyneestä tamilinkielisestä "Ghajini"-elokuvasta, joka sai inspiraationsa Christopher Nolanin elokuvasta "Memento". Elokuvan päärooleja näyttelevät Aamir Khan ja Asin Thottumkal.


title: Ghajini (vuoden 2008 elokuva)

text: Elokuva kertoo muistinsa vaurioittaneesta miehestä, joka etsii rakastettunsa murhaajaa. Hän selviää ainoastaan polaroid-kuvilla ja tatuoinneilla itselleen tekemien muistiinpanojen avulla.


title: Ghajini (vuoden 2008 elokuva)

text: Elokuvan kuvaukset aloitettiin Chennaissa toukokuussa 2007. Muita kuvauspaikkoja olivat Mumbai, Bangalore, Kapkaupunki ja aavikko Namibiassa.


title: Talvikkipaju

text: Talvikkipaju ("Salix pyrolifolia") on pajukasvien heimoon kuuluva isokokoinen pensas tai pieni puu, joka on levinnyt laajalle alueelle Euraasian taiga-alueella. Suomessa luonnonvarainen talvikkipaju on uhanalainen ja se on rauhoitettu. Laji kuuluu myös Euroopan neuvoston uhanalaisten kasvien listaan.


title: Talvikkipaju

text: Talvikkipaju kasvaa 2,5–5 metriä korkeaksi. Varren haarat ovat ruskeita ja kaljuja, vuosikasvaimet karvaisia tai kaljuja. Silmut ovat 3 mm pitkiä ja kaljuja. Lehtien korvakkeet ovat isoja, munuaismaisia ja nystylaitaisia. Lehdet ovat lähes pyöreitä, sahalaitaisia ja kaljuja. Väriltään ne ovat päältä vaaleanvihreitä, alta kalpeanvihreitä. Suonipareja lehdissä on 8–10 kappaletta. Talvikkipaju kukkii toukokuussa ennen lehtien puhkeamista. Kukinto on norkko. Norkkoperät ovat lyhyitä ja lehdettömiä, ja norkkosuomut ruskeita. Sikiäin, palhot ja kota ovat kaljuja.


title: Talvikkipaju

text: Talvikkipaju voi risteytyä muiden pajulajien, kuten esimerkiksi raidan ("S. caprea") kanssa.


title: Talvikkipaju

text: Talvikkipaju on itäinen taigakasvi, jonka yhtenäinen levinneisyysalue ulottuu Ääniseltä itään aina Kamtšatkan niemimaalle saakka. Laji on yleisimmillään Siperian eteläosissa. Talvikkipajun läntisimmät kasvupaikat ovat Suomessa Kuusamossa, jossa kasvaa vain yksi vanha puu, sekä Tervolassa. Nämä esiintymät löydettiin vuosina 1917 ja 1948. Epävarma havainto lajista tunnetaan myös Sallasta. Suomen erillisesiintymät lienevät seurausta siementen kaukoleviämisestä. Suomen kaikki talvikkipajut ovat emikasveja, minkä takia se ei voi tuottaa ja levittäytyä laajemmalle siemenistä Suomessa.


title: Talvikkipaju

text: Päälevinneisyysalueellaan talvikkipaju kasvaa kalkkiperäisillä tulvaniityillä ja -pensastoissa sekä lampareiden rannoilla. Suomessa laji kasvaa rinneletolla sekä lettokorven painanteessa. Suomen esiintymiä uhkaavat kasvien kuoleminen vanhuuteen sekä Tervolassa kasvupaikan vesitalouden muutokset metsänhoitotoimenpiteiden seurauksena.


title: Talvikkipaju

text: Talvikkipajua myydään koristekasviksi esimerkiksi pihoille.


title: Seututie 862

text: Seututie 862 on Pudasjärven Lehtovaarasta Syötekylän kautta Taivalkosken Virkkuseen johtava seututie. Tie haarautuu Lehtovaarassa seututieltä 858, ja päättyy Virkkusessa seututien 863 risteykseen. Tien pituus on 25 kilometriä.


title: Ohjelmanjulistus

text:
Ohjelmanjulistus (TIK-3) on Lyijykomppanian vuonna 1992 ilmestynyt single ja järjestyksessään toinen julkaistu äänite. B-puolena on kappale "Avatkaa! (ovi välissä)". Singlen molemmat kappaleet julkaistiin uudelleenmiksattuina versioina vuonna 1993 ilmestyneellä albumilla "Lyijykomppania".
Sovitukset Lyijykomppania.


title: Ohjelmanjulistus

text: A-puoli


title: Ohjelmanjulistus

text: B-puoli


title: Pascalin laki

text: Pascalin laki on yksi hydrodynamiikan tärkeimmistä laista, jonka keksi ranskalainen tiedemies Blaise Pascal vuonna 1648. Lain mukaan fluidiin vaikuttava ulkoinen paine vaikuttaa tasaisesti jakautuen koko fluidimäärään. Esimerkiksi sylinterimäisessä astiassa (esim. vesilasi, juomapullo) ilmakehän paine kohdistuu yhtä suurena sekä nestepintaan että kohtisuorasti jokaiseen osaan sylinterin seinämää ja pohjaa.


title: Pascalin laki

text: Lakiin perustuu muun muassa hydrauliprässin toiminta.


title: Hannes Wahlroos

text: Hannes Erik Wahlroos (s. 1952) on suomalainen professori ja entinen Lääkelaitoksen ylijohtaja. Hän on farmasian tohtori.


title: Hannes Wahlroos

text: Wahlroos suoritti farmaseutin tutkinnon vuonna 1973 ja proviisorin tutkinnon 1977, molemmat Helsingin yliopistosta. Työuransa hän on tehnyt virkamiehenä. Wahlroosista tuli Lääkelaitoksen johtaja vuonna 1993, kun laitos perustettiin. Kun Lääkelaitos päätettiin siirtää Kuopioon, Wahlroos erosi sen johdosta. Hänen väitöskirjansa käsittelee Euroopan unionin lääkevalvonnan kehitystä ja lääkeinformaatiota sekä EU:n sisämarkkinoita ja kansanterveyttä. Hän vastusti laitoksen siirtämistä hyvin voimakkaasti.


title: Seututie 897

text: Seututie 897 on Suomussalmen Alajärveltä Hattuvaaran kautta Näljänkään kulkeva seututie. Tie erkanee valtatieltä 5 ja päättyy seututien 800 risteykseen. Tien pituus on 30 kilometriä.


title: Wieluńin pommitus

text: Wieluńin pommitus oli toisen maailmansodan ensimmäinen sotatoimi, kun natsi-Saksan ilmavoimien Luftwaffen pommikoneet pudottivat ensimmäisen pommilastinsa siviilikohteisiin Wieluńin kaupungissa aamulla 1. syyskuuta 1939.


title: Wieluńin pommitus

text: Saksa aloitti hyökkäyksen Puolaan varhain aamulla 1. syyskuuta 1939. Vaikka Puolan hallitus oli julistanut liikekannallepanon vähän aiemmin, tuli hyökkäys sikäli yllätyksenä, ettei Saksa julistanut sotaa Puolalle. Ensimmäiset Luftwaffen pommit osuivat Wieluńin kaupunkiin viisi minuuttia ennen kuin taistelulaiva Schleswig-Holstein ampui ensimmäiset laukaukset kohti puolalaista Westerplatten varuskuntaa Danzigissa. Vaikka Schleswig-Holsteinin ampumaa laidallista on perinteisesti pidetty toisen maailmansodan lähtölaukauksena, Wieluńin pommitus oli varsinaisesti sodan ensimmäinen vihamielinen ja väkivaltainen toimi.


title: Wieluńin pommitus

text: Ensimmäiset pommit räjähtivät aamulla klo 04.40 paikallista aikaa. Klo 06.00 saksalaiset huomasivat kaupungin jo palavan, mutta jatkoivat pommitusta aina iltapäivään klo 14.00 saakka. Pommitus sisälsi kolme hyökkäysaaltoa. Mukana oli Espanjan sisällissodassa toimineeseen Legion Condoriin kuuluneita veteraaneja, jotka olivat osallistuneet samankaltaiseen terroripommitukseen Guernicassa. Paluulentojen aikana puolalaisen 36. jalkaväkirykmentin ilmatorjunta onnistui pudottamaan neljä saksalaista Stuka-syöksypommittajaa.


title: Wieluńin pommitus

text: Kaupungin 16 000 asukkaasta kuoli noin 1 200. Wielunissa ei ollut sotilaallisia, taktisia tai strategisia kohteita, ellei mukaan lasketa pientä sokeritehdasta. Saksalaiset pommittajat tuhosivat noin 90 % kaupungin keskustasta, mukaan lukien historiallisesti arvokkaan goottilaistyylisen kirkon. Arviolta 75 % koko Wielunin rakennuksista tuhoutui pommituksissa ja niitä seuranneissa tulipaloissa. Yksi ensimmäisistä rakennuksista, joihin osui pommeja, oli kaupungin sairaala, vaikka katolle oli maalattu suuri punainen risti. Joidenkin silminnäkijöiden todistusten mukaan saksalaiskoneet ampuivat lisäksi kaduilla juosseita siviilejä konekiväärein.


title: Wieluńin pommitus

text: Pommituksen todellinen syy on hämärän peitossa. On esitetty, että kaupungissa olisi ollut puolalaisyksiköitä vielä ennen ensimmäistä iskua. Todennäköisempänä on pidetty sitä, että ainoa kaupungin lähellä ollut yksikkö oli ratsuväkiosasto, joka saapui Wieluniin myöhemmin samana päivänä.


title: Wieluńin pommitus

text: 28. tammikuuta 2009 Wielunin kunnanjohto asetti kaupungin ehdolle vuoden 2008 Nobelin rauhanpalkinnon saajaksi.


title: Lehtimuoto

text: Lehtimuoto eli yleisesti lehtilavan muoto on yksi tärkeistä lehden ominaisuuksista kasvia tunnistettaessa ja sen lajia määritettäessä. Lehtien muoto kasvissa voi vaihdella selvästikin verson ja lehden iästä riippuen, kuten esimerkiksi metsähaavalla ("Populus tremula"), ja samassa kasvissa voi olla erimuotoisia lehtiä eri kohdissa kasvia. Kaiken kaikkiaan kasvien lehdet ovat hyvin monimuotoisia, ja lehtimuodon kuvailu sekä nimeäminen ovat toisinaan riippuvaisia kuvailijasta.


title: Lehtimuoto

text: Lehden yleisen muodon lisäksi lehden tyvellä tai kärjessä saattaa olla jokin oma, pienempi muotonsa, joka ei käy ilmi lehden yleismuotoa kuvaavasta termistä. Tällöin lehden tyveä tai kärkeä voidaan kuvata erikseen omilla termeillään. Lehden tyvellä voi olla myös lajista riippuen erinäköisiä korvakkeita. Lehden muotoon liittyviä muita ominaisuuksia ovat lehtilaidan ulkonäkö sekä lehtiasento eli lehtien sijoittuminen toisiinsa nähden. Toisinaan lehden muotoa voidaan kuvata lehden liuskoittuneisuuden voimakkuudella, ja lehden liuskoiksi voidaan kutsua erilaisia lehtilavan ulokkeita lehdestä riippuen. Yleisesti ottaen hieman liuskoittunut vastaa tavallisesti muotona suurin piirtein pari- tai sormihalkoista ja voimakkaasti tai syvään liuskoittunut pari- tai sormiosaista.


title: Lehtimuoto

text: Lehti voi olla myös jakautunut useiksikin erillisiksi lehdyköiksi, jolloin kaikki lehdykät yhdessä muodostavat yhden lehden. Lehdyköiksi jakautuneet lehdet voivat olla joko pari- tai sormilehdykkäisiä ja lehdyköiksi jakautuminen voi olla tapahtunut useaan kertaan. Parilehdykkäisesti jakautuneet lehdet voivat olla lehdyköiltään joko tasaparisia, jolloin jokaiselle lehdykälle on symmetrisesti sitä vastaava lehdykkä, tai päättöparisia, jolloin lehden kärjessä on yksi pariton lehdykkä. Sormilehdykkäisiä lehtiä voidaan kutsua myös lehdyköiden lukumäärän perusteella, esimerkiksi kolmisormisiksi, tai vain yleisesti monisormisiksi. Lehdyköiksi jakautuminen ei aina ole täydellistä, ja osa lehdestä saattaa olla vain syvään liuskoittunut. Lehdykkäisyyden erottaminen syvästä liuskoittuneisuudesta on välillä haastavaa ja tulkinnanvaraista, kuten esimerkiksi myrkkykeisolla ("Cicuta virosa").


title: Lehtimuoto

text: Useilla havupuilla tavattavat neulaset ovat kasvitieteellisesti lehtiä, jolloin niiden lehtimuoto on neulasmainen. Kaikkien havupuiden lehdet eivät kuitenkaan ole neulasmaisia ja muodoltaan neulasmaisia lehtiä voi olla myös muilla kasveilla.


title: Lehtilaita

text: Lehtilaita tarkoittaa yleensä kasvin lehtilavan reunan ulkonäköä. Lehtilaidan kuvaamisessa käytetään usein vakiintuneita termejä, kuten esimerkiksi ehytlaitainen, sahalaitainen, nirhalaitainen ja nyhälaitainen. Kaikilla kasveilla ei kuitenkaan ole lehdissään selkeää, tietynlaista lehtilaitaa, ja lehtilaidan ulkonäön kuvaileminen voi olla hanaklaa etenkin silloin, jos lehtilapa on liuskoittunut. Mikäli kasvin lehtilapa on jakautunut lehdyköiksi, voidaan lehtilaitaa kuvaavilla termeillä kuvata myös lehdyköiden laitaa.


title: Lehtilaita

text: Yleisesti ottaen yksisirkkaistilla kasveilla lehtilaita on tavallisesti ehyt, kun taas kaksisirkkaisilla, joihin suurin osa Suomenkin luonnonvaraisista kasveista kuuluu, lehtilaita voi vaihdella.


title: Lehtilaita

text: Tietynlainen lehtilaita voi olla lajille tyypillinen ominaisuus, jolloin sitä voidaan käyttää tuntomerkkinä kasvin lajia määritettäessä. Esimerkiksi poimulehtien ("Alchemilla") lajinmääritys perustuu osittain lehtien liuskojen lehtilaidan ulkonäköön.


title: Brofogdas

text: Brofogdas on vanhimpia rakennuksia Lapinjärven kunnassa, Kirkonkylän alueella. Rakennus on toiminut alun perin siltavoudin () asuntona, josta koko rakennus on saanut nimensä. Myöhemmin rakennus on toiminut vänrikinpuustellina sekä Lantmannaskolan i Östra Nylandin () toimitilana. Nykyään talo toimii näyttelytilana.


title: Kanervisara

text: Kanervisara ("Carex ericetorum") on sarakasvien heimoon kuuluva kevätsaraa ("Carex caryophyllea") muistuttava kasvilaji. Se kasvaa noin 5–30 cm korkeaksi ja viihtyy kuivilla kasvupaikoilla, erityisesti harjualueilla. Kanervisaran kasvutapa on pysty ja mätästävä. Sen varret ovat alaspäin kaartuvia ja varren tyvitupet ovat punaruskeita. Kanervisaran lehdet ovat harmahtavanvihreitä. Sen kukinnossa on kahdesta kolmeen emitähkää ja ne sijaitsevat lähekkäin varren yläpäässä. Tähkien tukilehdet ovat suomumaisia. Pullakot ovat vihertävänruskehtavia ja karvaisia. Kanervisara kukkii touko-kesäkuussa. Kanervisaraa kasvaa jokseenkin harvinaisena koko mantereisessa Suomessa lukuun ottamatta "käsivarren Lappia". Se on kasvanut aiemmin myös Ahvenanmaalla, mutta nykyisin se on sieltä hävinnyt. Muista Pohjoismaista kanervisaraa kasvaa Ruotsin ja Norjan eteläosissa ja Tanskassa.


title: Mykeröneilikka

text: Mykeröneilikka ("Dianthus armeria") on kohokkikasvien heimoon kuuluva kasvilaji. Se on noin 20–50 cm korkea ja kasvaa niityillä, satamissa ja kaatopaikoilla. Suomessa mykeröneilikka on hyvin harvinainen. Siitä on havaittu satunnaisesiintyminä Varsinais-Suomessa, Uudellamaalla, Satakunnassa ja Etelä-Pohjanmaalla. Mykeröneilikan kukat ovat punaisia ja valkopisteisiä ja se kukkii heinä-elokuussa. Mykeröneilikan kasvutapa on pysty ja sen lehdet ovat tasasoukkia. Kukat ovat tiheinä ryhminä ja niitä suojaavat ylälehdet. Kukan terälehdet ovat hammaskärkisiä. Mykeröneilikkaa on istutettu Suomeen myös koristekasvina.


title: Kokkolan sotasairaala

text: Kokkolan sotasairaala (28.SotaS Kokkola) perustettiin 22. kesäkuuta 1941 ja lakkautettiin 1944.


title: Kokkolan sotasairaala

text: Päämajan lääkintäosaston käskystä perustettiin Kokkolaan sotavankeja varten sotasairaala, jonka tiloiksi määrättiin viisi koulurakennusta ja kaksi työväentaloa. Lisäksi varattiin tilat esikunnalle, keskusvarastolle, pesulalle, apteekille ja muille tarvittaville tiloille. Potilaspaikkoja perustettiin noin tuhannelle potilaalle.


title: Kokkolan sotasairaala

text: Toiminnan aloittamisen johti kapteeni Evald Vainio (1889–1965), joka toimi samalla sairaalan talouspäällikkönä. Sairaala työllisti Kokkolassa noin 50 miehen vahvuisen vartiokomppanian ja noin 400 muuta ihmistä. Päällikkölääkärinä oli Hj. V. Peder.


title: Matti Kurri

text: Matti Johannes Kurri () oli suomalainen jääkärikapteeni.


title: Matti Kurri

text: Hänen vanhempansa olivat maanmittarinapulainen Esko Kurri ja Katri Arvelin. Hänet vihittiin avioliittoon vuonna 1938 liikeapulainen Liine Porkan kanssa.


title: Matti Kurri

text: Kurri kävi kansakoulun ja suoritti yksityisesti kuudennen luokan Viipurin maanviljelyslyseossa vuonna 1920 sekä kävi Viipurin sahateollisuuskoulun vuosina 1922–1924.


title: Matti Kurri

text: Kurri työskenteli maanviljelijänä ennen liittymistään vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 15. joulukuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Matti Kurri

text: Kurri saapui Suomeen (Vaasaan) jääkäreiden pääjoukon mukana aliupseeriksi ylennettynä 25. helmikuuta 1918. Hänet komennettiin Suomen sisällissotaan aluksi joukkueenjohtajaksi 9. jääkäripataljoonan 4. komppaniaan, josta hänet siirrettiin 25. maaliskuuta 1918 alkaen 1. komppaniaan ja 15. huhtikuuta 1918 alkaen 6. Jääkärirykmentin 18. jääkäripataljoonan 2. komppaniaan. Hän otti osaa sisällissodan taisteluihin Ilveksessä, Hotakassa ja Muolaalla sekä etenemiseen Viipurin-Pietarin radalle.


title: Matti Kurri

text: Kurri palveli sisällissodan jälkeen nuorempana upseerina 6. Jääkärirykmentistä muodostetussa Jääkäripataljoona 6:ssa, joka taasen tunnettiin myöhemmin nimellä Kajaanin sissipataljoona. Hänet siirrettiin 15. marraskuuta 1918 Laatokan jalkaväkirykmentti 6:een (myöhempi nimi Viipurin rykmentti). Hän toimi rykmentissä nuorempana upseerina ja komppanianpäällikkönä 4. komppaniassa. Viipurin rykmentistä hänet siirrettiin 5. helmikuuta 1920 Käkisalmen läänin rykmenttiin ja 5. toukokuuta 1920 takaisin Viipurin rykmenttiin.


title: Matti Kurri

text: Armeijasta hän erosi 6. huhtikuuta 1921 ja astui Suojeluskuntajärjestön palvelukseen 1. heinäkuuta 1921 ja hänet sijoitettiin paikallispäälliköksi Sortavalan suojeluskuntapiirin I alueelle. Hän osallistui vuoden 1921 marraskuussa Vienan-Karjalan sotaretkelle, missä hän toimi Repolan pataljoonan 1. komppanian päällikkönä ja otti osaa Kostamuksen ja Porajärven taisteluihin, missä hän haavoittui 28. joulukuuta 1921. Sotaretkeltä palattuaan hän toimi Karjalan pakolaisten harjoituskoulun johtajana Hyrynsalmella ja Lapualla 16. helmikuuta – 1. elokuuta 1922 välisen ajan. Vuonna 1924 hän siirtyi piirityönjohtajaksi Suomalaisen puuliike oy:n palvelukseen ja palveli yritystä vuoteen 1928 saakka. Myöhemmin hän teki vain tilapäistöitä.


title: Matti Kurri

text: Kurri osallistui talvisotaan työkomppania Kurrin päällikkönä Ravankylässä, Kääntymässä, Salmenkaitalinjalla. Myöhemmin edellä mainitusta työkomppaniasta muodostettiin 4. Prikaatin alainen jalkaväkikomppania, jonka päällikkönä hän jatkoi. Tämä joukko osallistui talvisodassa taisteluihin Kääntymässä, Karisalmella ja Saarenmaalla.


title: Matti Kurri

text: Välirauhan aikana Kurri jatkoi entisessä tehtävässään, kunnes jatkosodan puhjettua hänet komennettiin Jalkaväkirykmentti 9:ään Esikuntakomppanian päälliköksi. Komppanianpäällikkönä hän haavoittui 17. helmikuuta 1942 käydyssä Makovan taistelussa. Haavoistaan parannuttuaan hän palasi entiseen joukkoonsa ja osallistui sen mukana taisteluihin Pälkjärvellä, Iljalassa, Kirjavalahdella, Latvasyrjässä, Kaskanassa ja Ostassa. Sotien jälkeen hän asettui asumaan Valkealan Miettulaan. Hänet haudattiin Kouvolaan.


title: Krytokratia

text: Krytokratia tai kritokratia on valtiomuoto, jossa tuomarit hallitsevat valtiota. Esimerkkinä krytokraattisesta valtiosta voisi pitää tuomariajan Israelia ennen kuningas Saulin aikakautta.


title: Operaatio Tiikeri (1941)

text: Operaatio Tiikeri () oli Yhdistyneen kuningaskunnan saattue Aleksandriaan ja Maltalle toisessa maailmansodassa toukokuussa 1941. Suunnitteluvaiheessa operaation nimenä oli Operaatio MD4.


title: Operaatio Tiikeri (1941)

text: Britannian kuninkaallinen laivasto kuljetti viidellä nopealla vähintään 15 solmun risteilynopeuteen kykenevällä rahtilaivalla 295 panssarivaunua ja 50 Hawker Hurricane -hävittäjää Aleksandriaan. Kalusto oli tarkoitettu tasapainottamaan Saksan Afrikakorpsilla olevaa oletettua kalustoylivoimaa.


title: Operaatio Tiikeri (1941)

text: Saattueen rahtilaivat olivat "Clan Campbell", "Clan Chattan", "Clan Lamont", Cayzer Irvine & Companyn "Empire Song" (9228 t) sekä "New Zealand" ja sen mukana oli tarkoitus siirtää Välimeren laivastoon Aleksandriaan (Force F) taistelulaiva "HMS Queen Elizabeth", risteilijä "HMS Gloucester" ja ilmatorjuntaristeilijät "HMS Naiad" (15. Risteilijäviirikön lippulaiva) ja "HMS Fiji" sekä neljä hävittäjää. Maltalta saapuneet risteilijä "HMS Gloucester" ja hävittäjät "HMS Kipling" ja "HMS Kashmir" sekä kahdeksan Force H:n hävittäjää muodostivat Force D:n, joka kulki alkumatkan Force B:n mukana.


title: Operaatio Tiikeri (1941)

text: Gibraltarilla tukikohtaansa pitävän Force H:n saattueen suojaamisosastossa (Force B) olivat taisteluristeilijä "HMS Renown", lentotukialus "HMS Ark Royal", risteilijä "HMS Sheffield" ja kolme hävittäjää.


title: Operaatio Tiikeri (1941)

text: Välimeren laivastosta saapunut osasto, jossa olivat ilmatorjuntaristeilijät "HMS Phoebe", "HMS Coventry", "HMS Calcutta" ja "HMS Carlisle" ottaisivat saattueen suojaamisen vastuulleen Sisilian kapeikossa.


title: Operaatio Tiikeri (1941)

text: Saattue ohitti 6. toukokuuta Gibraltarin, jonne sijoitettu Force H suojasi saattueen edelleen Cape Boniin. ASV II -tutkilla varustetut Fairey Swordfish -koneet osoittautuivat riittämättömiksi kaukovalvonnassa ja tukialusten Fairey Fulmar -hävittäjät olivat ilmassa lähes koko ajan. Italian ilmavoimat eivät saaneet tietoa saattueen saapumisesta ennen kuin 8. toukokuuta, jolloin oli liian myöhäistä lähettää pinta-aluksia merelle.


title: Operaatio Tiikeri (1941)

text: Italian ilmavoimien torpedokoneet hyökkäsivät saattuetta vastaan, mutta lentotukialusten lentokoneet ja alusten ilmatorjunta kykeni torjumaan uhan. Useita hyökkääjiä ammuttiin alas samoin kuin kaksi Fairey Fulmaria. Yksikään pommi tai torpedo ei osunut saattueen aluksiin.


title: Operaatio Tiikeri (1941)

text: Illan jo hämärtyessä tutka havaitsi lähestyviä koneita. Hyökkääjät olivat tällä kertaa Saksan X ilma-armeijakunnan 43 Junkers Ju 87 -syöksypommittajaa ja 12 kaksimoottorista Messerschmitt Me 110 -hävittäjää. Seitsemän Fulmaria nousi torjumaan hyökkääjiä. Taistelussa vaurioitui useita Fulmareja, mutta yksikään pommi ei osunut aluksiin.


title: Operaatio Tiikeri (1941)

text: Vielä pimeän tullessa hyökkäsi kolme italialaista SM.79-torpedokonetta. Fulmarit nousivat jälleen torjumaan hyökkääjiä, jotka ottivat kohteekseen "HMS Ark Royalin". Tukialuksen onnistui väistää laukaistu torpedo.


title: Operaatio Tiikeri (1941)

text: "Empire Song" osui kahteen miinaan 9. toukokuuta vastaisena yönä Sisilian salmessa. Alus oli kuormattu täyteen ammuksia ja muuta sotamateriaalia ja räjähdyksessä menehtyi 18 miehistön jäsentä. Aluksen mukana upposi 57 panssarivaunua ja kymmenen Hawker Hurricanea.


title: Operaatio Tiikeri (1941)

text: Välimeren laivasto muodosti Force A:n komentajanaan laivaston komentaja amiraali Andrew Cunningham. Force A:han kuuluivat taistelulaivat "HMS Warspite", "HMS Barham" ja "HMS Valiant", lentotukialus "HMS Formidable", risteilijät "HMS Orion", "HMS Ajax" ja HMAS "Perth" ja kuusi hävittäjää sekä 14. että 7. hävittäjälaivueesta. Force A:han liitettiin nopea miinalaiva "HMS Abdiel" sekä "RFA Breconshire", joka kuljetti polttoainetta hävittäjien tankkaamiseksi merellä.


title: Operaatio Tiikeri (1941)

text: Saman aikaisesti suuntasi Maltalle Aleksandriasta kaksi saattuetta, joista ensimmäinen saattue MW7B:n muodosti kaksi 10 solmun nopeuteen kykenevää tankkeria suojanaan ilmatorjuntaristeilijät "HMS Carlisle", "HMS Coventry" ja kolme hävittäjää sekä korvetti "HMS Gloxenia" ja miinanraivaaja "HMS Swona". Saattue lähti merelle 5. toukokuuta ja saapui Maltalle 9. toukokuuta. Toisen saattueen MW7A muodosti neljä 14 solmun nopeuteen kykenevää rahtilaivaa, joilla oli suojanaan ilmatorjuntaristeilijät "HMS Dido", "HMS Phoebe", "HMS Calcutta" ja neljä hävittäjää. Saattue lähti merelle 6. toukokuuta ja saapui Maltalle 9. toukokuuta.


title: Operaatio Tiikeri (1941)

text: Force A:sta erkani 6. toukokuuta iltapäivällä risteilijä "HMS Ajax" ja kolme hävittäjää. "HMS Ajax" oli kello 01.00 7 500 jaardin päässä Benghazin sataman suulta ja aloitti satama-alueen valaisun valoammuksin. Hävittäjät avasivat tulen 5 000 jaardin etäisyydeltä. Kaksikymmentä minuuttia myöhemmin osasto lopetti tulituksen, kokoontui ja aloitti purjehduksen etelään. Kuljettuaan parikymmentä mailia osasto yllätti kaksi rahtilaivaa "Tenacen" (1 142 tonnia) ja "Capitanon A. Cecchi" (2 321 tonnia) ja upotti ne.


title: Operaatio Tiikeri (1941)

text: "HMS Ajax" ja hävittäjät liittyivät pääosastoon 8. toukokuuta kello 17.00 200 mailia Maltalta kaakkoon.


title: Operaatio Tiikeri (1941)

text: Välimeren laivasto otti 9. toukokuuta vastaan Gibraltarilta saapuneen saattueen 55 meripeninkulmaa Maltasta etelään. Englannista saapuneet neljä rahtilaivaa purkivat lastinsa Aleksandriassa muutamaa päivää myöhemmin. Puretussa lastissa oli muun muassa 43 Hawker Hurricanea, 238 panssarivaunua, joista 135 Matilda II, 82 Mark IV Churchill ja 21 Mark VI Crusader -vaunuja.


title: Jörn–Arvidsjaur-rata

text: Jörn–Arvidsjaur-rata on Ruotsin rataverkkoon kuuluva lakkautettu poikittainen ratayhteys -pääradalta Inlandsbananin pohjoiselle -osuudelle. Valtion rahoittaman rataosan rakentaminen aloitettiin 1924 ja se avattiin yleiselle liikenteelle 1. joulukuuta 1928. Kun Inlandsbananin pohjoinen osuus Arvidsjauriin valmistui 1933, tuli rataosasta Ruotsin pohjoisin poikittaisrata.


title: Jörn–Arvidsjaur-rata

text: Liikenne rataosalla lakkautettiin 27. toukokuuta 1990, lukuun ottamatta Arvidsjaurin ja Nordlundan välistä tavaraliikennettä. Henkilöliikenne lopetettiin kun liikenteen järjestämisestä vastaava viranomainen, Länstrafiken i Norrbotten, piti liikenteen kilpailuttamisesta aiheutuneita kustannuksia liian suurina lipputuloihin nähden. Viimeinenkin tavarajunayhteys lakkautettiin 1990-luvun lopulla.


title: Jörn–Arvidsjaur-rata

text: Lakkauttamisen jälkeen rataosalla on liikennöity ainoastaan elämysliikennettä vuokratuin resiinoin.


title: Jörn–Arvidsjaur-rata

text: Rautatieliikennettä hoitava Inlandsbanan AB on toivonut rataosan avaamista uudelleen junaliikenteelle. Rataosaa tultaisiin käyttämään malmikuljetuksiin Sorselen ja Piitimen välillä.


title: Briareum

text: Briareum (syn. "Pachyclavularia") on pehmytkorallien suku, joka tunnetaan suomessakin englanninkielisellä nimellään "greenstar", "vihertähti". Se muistuttaa muodoltaan pientä kukkaa: Jokaisen korallieläimen keskellä on vaaleanvihreä pilkku ja sen ympärillä tähtimäiset lonkerot. Kun koralli vetää lonkeronsa kasaan, sen paikalla näkyy vain violetti nyppylä.


title: Briareum

text: "Briareum"-koralleja kasvatetaan riutta-akvaarioissa, missä ne muodostavat usein vihreitä mattomaisia pintoja. Jos veden laatu on huono tai virtaus liian kova, ne eivät avaa lonkeroitaan.


title: Ristimerkki

text: Ristimerkki voi tarkoittaa seuraavia asioita:


title: Garamond

text: Garamond on tunnetuin medievaaliantiikvoihin kuuluva kirjainlaji, jonka ranskalainen kirjanpainaja ja kirjasinmuotoilija Claude Garamond suunnitteli Pariisissa noin vuonna 1540. Nykyisin käytössä olevia versioita ovat muun muassa "Adobe Garamond", "Garamond 3" ja "ITC Garamond". Garamond-kirjasintyypit soveltuvat yleensä parhaiten kirjojen ja muiden painotuotteiden leipätekstiin.


title: Profeetta & Uusi Maailmanuskonto

text: Profeetta & Uusi Maailmanuskonto on Jyväskylästä peräisin olevan vuonna 2002 hajonneen Laulurastas-reggae-yhtyeen solistin Profeetan uusi projekti.


title: Profeetta & Uusi Maailmanuskonto

text: Profeetan Ja Uuden Maailmanuskonnon musiikki on koottu monenlaisista aineksista. Rytmejä luodaan analogisilla syntetisaattoreilla sekä elektronisilla rummuilla, ja maustetaan dub-henkisillä kaikuefekteillä. Profeetan sanoitukset kertovat muun muassa uskonnoista, psykoosista ja mysteereistä.


title: Vahid Halilhodžić

text: Vahid Halilhodžić (s. 15. lokakuuta 1952) on bosniahertsegovinalainen jalkapallovalmentaja ja entinen jalkapalloilija. Lokakuusta 2018 lähtien hän on toiminut FC Nantesin päävalmentajana.


title: Vahid Halilhodžić

text: Halilhodžić on naimisissa ja hänellä on kaksi lasta. Hän joutui Bosnian sodan uhriksi haavoittuen Mostarissa vuonna 1992. Hän kuitenkin toipui vammoistaan muutamassa kuukaudessa.


title: Vahid Halilhodžić

text:
Halilhodžić pelasi Jugoslavian maajoukkueessa 15 ottelua, joissa teki kahdeksan maalia. Hän voitti
kahdesti Ranskan pääsarjan maalikuninkuuden FC Nantesissa pelatessaan. Lopetettuaan peliuransa hän on valmentanut useita joukkueita, joita ovat esimerkiksi Lille, Rennes ja Paris Saint-Germain. Hän toimi päävalmentajana Trabzonsporissa 2005–2006 ja Al-Ittihadissa 2006.


title: Vahid Halilhodžić

text: 11. toukokuuta 2008 Halilhodžić aloitti Norsunluurannikon maajoukkuevalmentajana. Hänen johdollaan Norsunluurannikko on pelannut MM2010-karsinnoissa menestyksekkäästi ja syyskuussa 2009 se varmisti käytännössä paikkansa lopputurnauksessa.


title: Vahid Halilhodžić

text: MM-kisojen "kenraaliharjoituksessa", Afrikan mestaruusturnauksessa Norsunluurannikko pelasi ailahtelevasti. Se kaatoi lohkovaiheessa komeasti Ghanan 3–1, mutta tie katkesi dramaattisesti viime hetkien maalien myötä puolivälierissä Algeriaa vastaan. Kisojen jälkeen nousi spekulaatioita Halilhodžićin potkuista ja lopulta helmikuun lopussa 2010 maan jalkapalloliitto ilmoitti, ettei Halilhodžić enää jatka "Norsujen" päävalmentajana. Halilhodžić piti potkuja MM-kisojen alla inhottavana poliittisena pelinä, jonka uhriksi hän joutui.


title: Vahid Halilhodžić

text: Heinäkuussa 2010 Halilhodžić nostettiin saksalaisen Lothar Matthäusin ohella vahvimmaksi ehdokkaaksi Kamerunin maajoukkuevalmentajan tehtäviin. Elokuun puolivälissä 2010 Halilhodžić allekirjoitti 2,5-vuotisen sopimuksen kroatialaisseura NK Dinamo Zagrebin kanssa. Bosnialaisvalmentajan johdolla Dinamo Zagreb voitti kuudennen perättäisen Kroatian mestaruuden, joka varmistui jo neljä kierrosta ennen sarjan päätöstä. Mestaruus ei kuitenkaan pelastanut Halilhodžićin työpaikkaa, sillä seurajohdon kanssa riitautunut bosnialainen sai potkut toukokuun lopulla.


title: Vahid Halilhodžić

text: Kesäkuussa 2011 Halilhodžić nimitettiin Algerian maajoukkueen päävalmentajaksi. Hän allekirjoitti kolmen vuoden sopimuksen, joka alkoi 1. heinäkuuta 2011. Bosnialaisvalmentajan johdolla Algeria selvisi Afrikan mestaruusturnaukseen 2013, mutta putosi jo lohkovaiheen jälkeen. hän luotsasi maan selvään karsintalohkovoittoon ennen Malia, Beniniä ja Ruandaa. Jatkokarsinnassa Algeria hävisi vieraskentällä Burkina Fasolle, mutta voitti kotonaan ja eteni vierasmaalisäännön turvin MM-kisoihin. Joukkue arvottiin samaan alkulohkoon Venäjän, Belgian ja Etelä-Korean kanssa. Tammikuussa 2014 uutisoitiin, että Halilhodžićin erimielisyydet Algerian jalkapalloliiton kanssa saattavat johtaa potkuihin ennen MM-kisoja.


title: Vahid Halilhodžić

text: Halilhodžić sai kuitenkin pitää paikkansa ja luotsasi Algeriaa menestyksekkäästi MM-kisoissa. Joukkue pelasi bosnialaisen alaisuudessa kurinalaisesti ja selvitti ensimmäistä kertaa maan historiassa tiensä allukohkosta pudotuspeleihin. Joukkue taisteli pudotuspelien 1. kierroksella Saksaa vastaan, mutta joutui lopulta taipumaan jatkoajalla 2–1. Kisojen jälkeen jopa Algerian presidentti vaati Halilhodžićia jatkamaan tehtävässään, mutta bosnialainen ilmoitti heinäkuun alussa jättävänsä paikkansa. Pian eroilmoituksensa jälkeen Halilhodžić palasi turkkilaisen Trabzonsporin päävalmentajaksi. Toinen pesti turkkilaisseurassa päättyi kuitenkin jo marraskuussa 2014, kun seurajohto purki bosnialaisen sopimuksen näkemyserojen ja erimielisyyksien vuoksi.


title: Vahid Halilhodžić

text: Trabzonsporista lähtönsä jälkeen hän oli tyrkyllä Bosnia ja Hertsegovinan jalkapallomaajoukkueen päävalmentajaksi, muttei päässyt yhteisymmärrykseen liiton kanssa. Maaliskuussa 2015 Halilhodžićista tuli Japanin jalkapallomaajoukkueen päävalmentaja. Bosnialaisen johdolla Japani selvitti tiensä MM-lopputurnaukseen 2018. Halilhodžić kuitenkin jätti tehtävänsä vain pari kuukautta ennen lopputurnauksen alkua, huhtikuussa 2018 Japanin voitettua vain yhden valmistavista maaotteluista.


title: Vahid Halilhodžić

text: Lokakuun alussa 2018 Halilhodžićista tuli Ranskan Ligue 1:n heikosti aloittaneen FC Nantesin päävalmentaja.


title: Sirius XM Radio

text: Sirius XM Radio, Inc. () on holdingyhtiö, joka hallinnoi Sirius Satellite Radiota ja XM Satellite Radiota, jotka tarjoavat satelliittiradiopalveluja Yhdysvaltojen ja Kanadan alueella. Emoyhtiöiden fuusio toteutui 29. heinäkuuta 2008.


title: Sirius XM Radio

text: Fuusion toteutuminen kesti pitkään, sillä FCC antoi vuonna 1997 toimiluvan ainoastaan kahdelle satelliittiradiopalvelulle ja kilpailun takaamiseksi toimilupien ehdoissa kiellettiin kumpaakin toimiluvan haltijaa hankkimasta määräysvaltaa toiseen. Markkinatilanteen katsottiin kuitenkin muuttuneen Internetin, iPodien ja muiden teknisten laitteiden ansiosta ja fuusio sallittiin, vaikka se herätti vastalauseita muun muassa kuluttajajärjestöjen tahoilta.


title: Sirius XM Radio

text: Sirius XM Radion toimitusjohtajana on Mel Karmazin.


title: Lauri Asikainen

text: Lauri Aleksi Asikainen (s. 28. toukokuuta 1989 Joroinen) on suomalainen uransa lopettanut mäkihyppääjä ja entinen yhdistetyn hiihtäjä. Hän edusti Kuusamon Erä-Veikkoja.


title: Lauri Asikainen

text: Asikainen on harrastanut hiihtoa pienestä pitäen ja yhdistettyä 8-vuotiaasta lähtien. Yhdistetyn hiihtäjänä hän kilpaili myös mäkihypyn erikoiskilpailuissa ja kuuluikin Suomen joukkueeseen, joka saavutti pronssia nuorten MM-kilpailujen joukkuemäessä Tarvisiossa 2007. Samana talvena hän voitti yhdistetyn normaalimatkan Pohjoismaiden mestaruuden Örnsköldsvikissä. Lisäksi hän voitti 18-vuotiaiden Suomen mestaruuden sekä yhdistetyn normaalimatkalla että mäkihypyn HS100-metrin mäessä.


title: Lauri Asikainen

text: Asikainen osallistui ensimmäisen kerran maailmancupin kilpailuun Kuusamossa 29. marraskuuta 2008. Parhaan sijoituksensa, 25. tilan, hän sai Kuusamon toisessa kilpailussa seuraavana päivänä. Hän oli useissa kilpailuissa mäkiosuuden jälkeen aivan kärkitiloilla, mutta putosi selvästi hiihto-osuudella .


title: Lauri Asikainen

text: Asikainen oli mukana Suomen joukkueessa yhdistetyssä Liberecin MM-kilpailuissa 2009.


title: Lauri Asikainen

text: Kauden 2009–2010 jälkeen Asikainen vaihtoi mäkihypyn päälajikseen. Maailmancupissa hän oli mukana ensimmäisen kerran marraskuussa 2012, jolloin hän karsiutui Lillehammerin kilpailusta. Ensimmäiset maailmancupin pisteensä hän saavutti Kuusamossa joulukuussa 2012 oltuaan 23:s. Kymmenen parhaan joukkoon hän sijoittui ensimmäisen kerran Falunissa helmikuussa 2014 oltuaan yhdeksäs. Parhaimmillaan hän on ollut seitsemäs Lillehammerissa joulukuussa 2015.


title: Lauri Asikainen

text: Asikainen lopetti uransa mäkihyppääjänä alkuvuodesta 2018.


title: Krista Pärmäkoski

text: Krista Pärmäkoski (o.s. Lähteenmäki, s. 12. joulukuuta 1990 Ikaalinen, Suomi) on suomalainen maastohiihtäjä. Hän edustaa Ikaalisten Urheilijoita, ja häntä valmentaa Matti Haavisto. Pärmäkoski on edustanut Suomea maailmanmestaruuskilpailuissa ja olympialaisissa. Maailmanmestaruuskilpailuista Pärmäkoski on voittanut hopeaa yhdistelmäkilpailusta, hopeaa ja pronssia parisprintistä sekä kolme pronssia viestistä. Olympialaisissa hän on saavuttanut hopeamitalin viestissä sekä 30 kilometrin perinteisen hiihtotavan kilpailussa ja pronssia yhdistelmäkilpailusta ja 10 kilometrin vapaan hiihtotavan kilpailusta.


title: Krista Pärmäkoski

text: Pärmäkoski voitti nuorten Pohjoismaiden mestaruuden viiden kilometrin vapaan hiihtotavan kilpailussa Örnsköldsvikissä 2007. Seuraavana talvena hän sai nuorten PM-kilpailuista kaksi hopeaa ja yhden pronssin. Nuorten MM-kilpailuissa Italian Mallesissa 2008 hän hiihti ankkuriosuuden Suomen joukkueessa, joka sai pronssia viestissä. Lisäksi hän oli kahdeksas kymmenen kilometrin vapaan hiihtotavan kilpailussa.


title: Krista Pärmäkoski

text: Pärmäkoski hiihti ensimmäisen maailmancupin kilpailunsa Kuusamossa 29. marraskuuta 2008 ja sijoittui sprinttikilpailussa 29:nneksi. Ensimmäisen aikuisten sarjan SM-mitalinsa hän sai oltuaan toinen kymmenen kilometrin perinteisen hiihtotavan kilpailussa Jämillä 2009. Nuorten MM-kilpailuissa Praz de Lys Sommandissa 2009 Pärmäkoski sai viiden päivän starttikiellon hänen hemoglobiiniarvonsa oltua suurempi kuin naishiihtäjillä sallittu litrassa. Starttikiellosta vapauduttuaan hän saavutti hopeaa kymmenen kilometrin yhdistelmäkilpailussa, oli neljäs viidellä kilometrillä ja kuudes sprintissä.


title: Krista Pärmäkoski

text: Pärmäkoski edusti Suomea ensimmäisen kerran arvokisatasolla Liberecin MM-kilpailuissa 2009, jolloin hän sijoittui kymmenen kilometrin perinteisen kilpailussa 37:nneksi. Syksyllä 2009 Pärmäkoski sairastui mykoplasmaan. Hän sai elokuussa pitkän lääkekuurin ja joutui ajan välttelemään tehoharjoittelua.


title: Krista Pärmäkoski

text: Tammikuussa 2010 Pärmäkoski sai alle 20-vuotiaiden maailmanmestaruuskilpailuissa Hinterzartenissa kultaa viiden kilometrin perinteisen tyylin kilpailussa ja hopeaa viestissä. Pärmäkoski edusti Suomea Vancouverin talviolympialaisissa 2010. Hän sijoittui kymmenen kilometrin vapaan kilpailussa 53:nneksi ja perinteisen yhteislähdössä 26:nneksi.


title: Krista Pärmäkoski

text: Pärmäkoski sijoittui maailmancupissa ensimmäisen kerran kymmenen parhaan joukkoon oltuaan kahdeksas Davosin kymmenen kilometrin perinteisen hiihtotavan kilpailussa joulukuussa 2010. Tour de Skillä 2010–2011 hän sijoittui toiseksi Oberhofin kymmenen kilometrin perinteisen hiihtotavan takaa-ajokilpailussa. Tourin lopputuloksissa hän oli kahdeksas. Tammikuussa 2011 hän sai Otepäässä maailmancupin osakilpailussa viiden päivän starttikiellon hänen hemoglobiiniarvonsa oltua yli sallitun 160 grammaa litrassa. Tämän jälkeen hän sai kansainväliseltä hiihtoliitolta poikkeusluvan ja hänen hemoglobiiniarvonsa yläraja korotettiin 165:een grammaan litrassa. Vuoden 2011 nuorten MM-kilpailuissa Otepäässä Pärmäkoski voitti alle 23-vuotiaiden sarjassa kymmenen kilometrin vapaan tyylin kilpailun minuutin erolla toiseksi tulleeseen.


title: Krista Pärmäkoski

text: Vuoden 2011 Oslon MM-kilpailuissa Pärmäkoski sijoittui kymmenen kilometrin perinteisen hiihtokilpailussa viidenneksi. Tuolloinen päävalmentaja Magnar Dalen oli päättänyt, että kisan kaksi parasta suomalaista hiihtää myös parisprintin. Hiihtämällä Aino-Kaisa Saarisen parina perinteisen tyylin parisprintissä Pärmäkoski voitti ensimmäisen aikuisten sarjan arvokisamitalinsa 20-vuotiaana. Suomen jälkimmäisen osuuden hiihtänyt Pärmäkoski ohitti loppusuoralla Norjan Astrid Jacobsenin ja sijoittui kilpailussa hopeaa tuoneelle toiselle sijalle. viestissä Pärmäkoski hiihti ankkuriosuuden Suomen pronssijoukkueessa. Lisäksi hän sijoittui vapaan hiihtotavan yhteislähtökilpailussa parhaana suomalaisena 11:nneksi, vapaan sprintissä 16:nneksi ja yhdistelmäkilpailussa 31:nneksi.


title: Krista Pärmäkoski

text: Pärmäkoski sijoittui Tour de Skin 2011–2012 kokonaiskilpailussa neljänneksi. Hän voitti samana talvena Suomen-mestaruuden 3,3 kilometrin perinteisen hiihtotavan kilpailussa ja sitä seuranneessa kymmenen kilometrin vapaan hiihtotavan takaa-ajokilpailussa. Maailmancupin 2011–2012 kokonaiskilpailussa hän oli seitsemäs. Tour de Skillä 2012–2013 hän sijoittui toiseksi Toblachin kolmen kilometrin perinteisen tyylin kilpailussa ja kolmanneksi Val di Fiemmen kymmenen kilometrin perinteisen yhteislähtökilpailussa. Kiertueen lopputuloksissa hän sijoittui neljänneksi. Val di Fiemmen MM-kilpailuissa 2013 hän sijoittui vapaan hiihtotavan parisprintissä Riikka Sarasoja-Liljan kanssa pronssille. Yhdistelmäkilpailussa hän oli kahdeksas, perinteisen sprintissä neljästoista ja vapaan hiihtotavan kymmenellä kilometrillä viidestoista. Maailmancupin kokonaiskilpailussa hän sijoittui kymmenenneksi.


title: Krista Pärmäkoski

text: Tour de Skillä 2013–2014 Pärmäkoski sijoittui kokonaiskilpailussa neljänneksi. Sotšin olympialaisissa 2014 hän hiihti ankkuriosuuden hopeaa saaneessa Suomen viestijoukkueessa, sijoittui yhdistelmäkilpailun kolmanneksitoista, kymmenen kilometrin perinteisen kilpailussa kymmenenneksi ja vapaan hiihtotavan yhteislähtökilpailussa 18:nneksi. Maailmancupin kokonaiskilpailussa hän oli kahdeksas. Falunin MM-kilpailuissa 2015 hän hiihti ankkuriosuuden pronssia saaneessa Suomen viestijoukkueessa. yhdistelmäkilpailussa hän oli 23:s ja kymmenen kilometrin vapaan hiihtotavan kilpailussa 20:s. Hän voitti vapaan hiihtotavan Suomen-mestaruuden Rukalla 2015.


title: Krista Pärmäkoski

text: Pärmäkoski saavutti ensimmäisen palkintosijansa yksittäisessä maailmancupin osakilpailussa oltuaan toinen Toblachin kymmenen kilometrin perinteisen hiihtotavan kilpailussa joulukuussa 2015. Tour de Skin 2016 kokonaiskilpailussa hän oli kahdeksas. Saman vuoden Ski Tour Canadalla hän oli nopein viimeisen etapin, Canmoressa käydyn kymmenen kilometrin perinteisen hiihtotavan takaa-ajokilpailun osuusajoissa. Ski Tour Canadan kokonaiskilpailussa hän oli neljäs. Maailmancupin kokonaiskilpailussa hän sijoittui neljänneksi ja normaalimatkojen cupissa viidenneksi. Hän voitti Suomen-mestaruuden kymmenen kilometrin vapaan hiihtotavan kilpailussa Imatralla ja perinteisen kilpailussa Taivalvaaralla 2016.


title: Krista Pärmäkoski

text: Pärmäkoski sijoittui maailmancupkaudella 2016–2017 toiseksi Rukan kymmenen kilometrin perinteisen hiihtotavan kilpailussa. Lillehammerin Nordic Opening -kiertueella Pärmäkoski sijoittui kolmanneksi. Hän oli viimeisen etapin, kymmenen kilometrin perinteisen hiihtotavan takaa-ajokilpailussa nopein hiihtäjä. Hän sijoittui kolmanneksi Davosin vapaan hiihtotavan kilpailussa. Tour de Skillä hän oli toinen Toblachin viiden kilometrin vapaan hiihtotavan kilpailussa ja kolmas Val Müstairin viiden kilometrin perinteisen yhteislähtökilpailussa. Tour de Skin päätöskilpailussa Val di Fiemmessä 8. tammikuuta 2017 hän tuli toisena maaliin yhdeksän kilometrin vapaan hiihtotavan takaa-ajokilpailussa. Sijoitus on hänen parhaansa kiertueen lopputuloksissa kautta aikain. Hän sijoittui toiseksi Ulricehamnin kymmenen kilometrin vapaan hiihtotavan kilpailussa. Hän voitti kymmenen kilometrin perinteisen hiihtotavan Suomen-mestaruuden Keuruulla. Lahden MM-kilpailussa 2017 Pärmäkoski saavutti ensimmäisen henkilökohtaisen arvokisamitalinsa voittamalla hopeaa yhdistelmäkilpailussa. Mitali oli Suomelle kotikisojen ensimmäinen. Perinteisen hiihtotavan kymmenellä kilometrillä hän sijoittui seitsemänneksi. Viestissä hän hiihti ankkuriosuuden Suomen pronssijoukkueessa. vapaan hiihtotavan yhteislähtökilpailussa hän sijoittui kuudenneksi. MM-kilpaiujen jälkeen hän oli toinen Drammenin perinteisen hiihtotavan sprintissä ja Oslon perinteisen hiihtotavan yhteislähtökilpailussa. Maailmancupin finaalitapahtumassa Quebecissa hän oli kolmas kymmenen kilometrin perinteisen hiihtotavan yhteislähtökilpailussa. Maailmancupin kokonaiskilpailussa hän sijoittui toiseksi, normaalimatkojen cupissa kolmanneksi ja sprintticupissa kuudenneksi.


title: Krista Pärmäkoski

text: Kaudella 2017–2018 Pärmäkoski sijoittui toiseksi Lillehammerin perinteisen hiihtotavan sprintissä. Hän oli kolmas Davosin kymmenen kilometrin vapaan hiihtotavan kilpailussa. Tour de Skillä hän sijoittui Oberstdorfin kymmenen kilometrin vapaan hiihtotavan yhteislähtökilpailussa kolmanneksi ja Val di Fiemmen kymmenen kilometrin perinteisen hiihtotavan yhteislähtökilpailussa toiseksi. Tourin kokonaiskilpailussa hän oli neljäs.


title: Krista Pärmäkoski

text: Kaudelle 2017–2018 Pärmäkosken seura Ikaalisten Urheilijat värväsi joukkueseen mukaan kaksi muutakin kansallisen tason hiihtäjää. Heti tammikuussa 2018 Pärmäkoski yhdessä Maaret Pajunojan kanssa voittivat parisprintin SM-kultaa. Kultamitali oli Pärmäkosken ensimmäinen SM-mitali viestihiihdossa. Planican kymmenen kilometrin perinteisen hiihtotavan kilpailussa Pärmäkoski saavutti ensimmäisen maailmancupin voittonsa urallaan.


title: Krista Pärmäkoski

text: Pärmäkoski saavutti Pyeongchangin olympialaisissa 2018 pronssia 15 kilometrin yhdistelmäkilpailussa. Hän hävisi kilpailun voittaneelle Charlotte Kallalle 10,1 sekuntia ja hopeamitalisti Marit Bjørgenille 2,3 sekuntia. 10 kilometrin vapaan hiihtotavan kilpailussa Pärmäkoski jakoi pronssimitalin Bjørgenin kanssa. Olympialaisten päätöslajissa 30 kilometrin perinteisen hiihtotavan yhteislähtökilpailussa Pärmäkoski saavutti hopeaa, Bjørgenin voittaessa ja Stina Nilssonin ottaessa pronssia. Perinteisen hiihtotavan sprintissä hän oli yhdeksäs, viestissä neljäs ja vapaan hiihtotavan parisprintissä viides.


title: Krista Pärmäkoski

text: Salpausselän kisoissa maaliskuussa Pärmäkoski voitti 10 kilometrin perinteisellä. Maailmancupin finaalitapahtumassa Falunissa hän voitti 10 kilometrin perinteisen hiihtotavan yhteislähtökilpailun. Maailmancupin kokonaiskilpailussa ja normaalimatkojen cupissa hän oli neljäs.


title: Krista Pärmäkoski

text: Kaudella 2018–2019 Pärmäkoski sijoittui kolmanneksi Davosin vapaan hiihtotavan 10 kilometrin kilpailussa. Tour de Skin kokonaiskilpailussa hän sijoittui kolmanneksi. Hän oli kiertueella toiseksi nopein Oberstdorfin 10 kilometrin vapaan hiihtotavan takaa-ajokilpailun ja loppunousuun päättyneen viimeisen etapin osuusajoissa.


title: Krista Pärmäkoski

text: Team Parmakoski on Krista Pärmäkosken taustalla toimiva kumppaniyhteisö. Kumppaniyhteisö perustettiin syksyllä 2017 hieman sen jälkeen, kun kumppaniyhteisöön oli liittynyt betonielementtiyhtiö Parma. Kumppaniyhteisöön kuuluvat Pärmäkosken yhteistyökumppanit, jotka järjestävät yhteisiä asiakas- ja edustustilaisuuksia muun muassa urheilutapahtumiin.


title: Krista Pärmäkoski

text: Pärmäkosken perhe muutti neljävuotiaana Vahon kylään, jossa hän löysi hiihtämisen muiden urheilulajien joukosta 4–5 vuoden ikäisenä. Noin 14-vuotiaana hän ilmoitti perheelleen haluavansa hiihtäjäksi. Yläasteen jälkeen Pärmäkoski muutti kotoaan Luhalahden kylästä ja siirtyi opiskelemaan Vuokatin urheilulukioon kesällä 2006.


title: Krista Pärmäkoski

text: Pärmäkoski asui miehensä Tommi Pärmäkosken kanssa joitakin vuosia Kuortaneella. He menivät naimisiin elokuussa 2014 ja Krista otti käyttöön hänen sukunimensä. Nykyisin Pärmäkoski asuu Lahdessa.


title: Krista Pärmäkoski

text: Pärmäkoski harrastaa suunnistusta ja on ollut säännöllisesti mukana Venlojen viestissä. Hän on osallistunut myös maantiepyöräkilpailuihin.


title: Joona Kivirinta

text: Joona Kivirinta (s. 3. helmikuuta 1983 Tampere) on suomalainen runoilija ja käsikirjoittaja. Kivirinnan esikoisrunokokoelma "Kymmenen vuoden päästä annamme lapsille nimet" ilmestyi vuonna 2008. Kivirinta opiskeli elokuva- ja tv-käsikirjoitusta Metropolia-ammattikorkeakoulussa, josta hän valmistui medianomiksi 2010. Vuonna 2012 Kivirinta aloitti opiskelun elokuva- ja tv-käsikirjoittamisen maisteriohjelmassa Aalto-yliopistossa.


title: Joona Kivirinta

text: Kivirinta kirjoitti ylioppilaaksi Tampereen yhteiskoulun lukiosta 2002. Lukioaikana hän soitti kitaraa Aine-nimisessä rock-yhtyeessä, joka julkaisi pari demoa ja EP-levyä. Kivirinta myös sanoitti ja sävelsi osan yhtyeen kappaleista.


title: Malcolm Muggeridge

text: Thomas Malcolm Muggeridge (Croydon, Englanti, 24. maaliskuuta 1903 –14. marraskuuta 1990) oli brittiläinen journalisti, kirjailija, satiirikko, mediahenkilö, sota-aikainen vakooja ja entinen ateisti, joka kääntyi katoliseksi kirjoittajaksi.


title: Malcolm Muggeridge

text: Hän toimi Edinburghin yliopiston rehtorina 1966 – 1969.


title: Manitoba Act

text: Britannian kuningatar Victorian vallan 33. vuonna 12. toukokuuta 1870 hän antoi määräyksen Manitoba Act joka astui voimaan 15. kesäkuuta 1870. Määräyksellä perustettiin Manitoban provinssi. Manitoba Act on Kanadan laki, joka on edelleen osana Kanadan perustuslakia.


title: Manitoba Act

text: Laki sai alkunsa Red River Colonyssa tapahtuneesta Redjoen kapinasta, jossa métis johtaja Louis Riel kapinoi Kanadan hallitusta vastaan maanomistusoikeuksista. Manitoba Act perustui Louis Rielin ja Ottawan lähettämien nevottelijoiden sopimiin ehtoihin ja oikeuksiin. Laissa määriteltiin Manitoban provinssin rajat joka käsitti Red River Colonyn ja sen välittömässä läheisyydessä olevat alueet. Muista provinsseista poiketen Manitoban hallinto hoidettiin Ottawasta käsin. Kaiken kaikkiaan noin 5 700 km2 viljeltävää maata. Pienestä koostaan johtuen Manitobaa kutsuttiin postimerkki provinssiksi. Lain tultua voimaan pääministeri John A. Macdonald lähetti sotilasosaston eversti Garnet Wolseleyn johdolla Manitobaan. Vuosi vuoden jälkeen suuri määrä eurooppalaisia siirtolaisia muutti alueelle, métisien maanomistusoikeuksien jakoa ei ollut suoritettu ja monet métisit pakenivat länteen nykyisen Saskatchewanin provinssin alueelle. Kapinan aikana teloitetusta Thomas Scottin murhan kostotoimien pelossa Louis Riel pakeni Yhdysvaltoihin.


title: Manitoba Act

text: Manitoba Act sisältää vapaan oikeuden uskontoon ja yhtenäiset oikeudet ranskankielisille ja englanninkielisille (pääasiallisesti koulutuksen järjestämisessä äidinkielellä). Myöhemmin lain tulkinnasta on käyty poliittisia keskusteluja kunnes 1985 Kanadan korkein oikeus teki päätöksen jolla taattiin oikeudet englanniksi ja ranskaksi provinssin kaikissa julkaisuissa ja toimipisteissä. ("Reference re Manitoba Language Rights")


title: William Mactavish

text: William Mactavish (McTavish) (29. maaliskuuta 1815, Edinburgh, Skotlanti - 23. heinäkuuta 1870, Liverpool, Yhdistynyt kuningaskunta) oli Hudson's Bay Companyn edustaja, Rupertinmaan ja Assiniboian kuvernööri ennen Rupertinmaan siirtoa Hudson's Bay Companyn omistuksesta Kanadalle. Mactavish oli naimisissa Sarah MacDermotin kanssa ja heillä oli kaksi lasta, James William Mactavish (1860-1900) ja Andrew Dugald Mactavish (1866-1943).


title: Sirius Satellite Radio

text: Sirius Satellite Radio on yhdysvaltalainen satelliittiradiopalveluntarjoaja. Sen omistaa Sirius XM Radio, joka omistaa myös XM Satellite Radion, joka on ainoa samalla markkina-alueella toimiva muu palveluntarjoaja. Sirius sai toimiluvan 1997 ja lähetykset se aloitti 1. heinäkuuta 2002.


title: Sirius Satellite Radio

text: Siriuksen kautta on mahdollista kuunnella yli 160 radiokanavaa. Tunnetuimpia Siriuksen radiopersoonista on Howard Stern, jolla on omat "Howard 100"- ja "Howard 101" -kanavansa.


title: Kevätsara

text: Kevätsara ("Carex caryophyllea") on Euraasiassa tavattava niittyjen sarakasvi. Suomessa laji on harvinaistunut ja uhanalainen.


title: Kevätsara

text: Kevätsara kasvaa 5–30 cm korkeaksi. Sen kasvutapa on pysty ja se on löyhästi mätästävä ja lyhytrönsyinen. Jäykkien varsien tyvitupet ovat vaalean- tai tummanruskeita ja ne hajoavat säikeiksi. Harmahtavanvihreät lehdet ovat vartta lyhyempiä ja 1,5–3 mm leveitä. Alimman tähkän vaaleanruskea tukilehti on tavallisesti kalvomainen, vajaan sentin mittaiseen vihreään otaan päättyvä. Kevätsaran lyhytperäisessä kukinnossa on yksi hedetähkä ja yhdestä kahten emitähkää. Lähekkäin olevat emitähkät ovat väriltään ruskeita ja hedetähkä oranssinruskea. Tähkäsuomut ovat kellertävänruskeat ja niiden keskisuoni on vihreä. Emitähkien pullakot ovat harmaanvihreitä tai ruskeita ja karvaisia. Kevätsara kukkii Suomessa kesä-heinäkuussa.


title: Kevätsara

text: Kevätsaraa tavataan lähes koko Manner-Euroopassa Fennoskandian ja Venäjän pohjoisosia lukuun ottamatta. Levinneisyysalue ulottuu aina Keski-Aasiaan saakka. Lajia on tavattu myös Pohjois-Amerikasta, jonne se on tullut ihmisen mukana. Suomen lähialueilla kevätsaraa tavataan laajemmalti Etelä-Ruotsissa ja Tanskassa sekä Baltiassa. Suomessa kevätsaraa tavataan Ahvenanmaalla ja Varsinais-Suomessa. Muutamia vanhoja havaintoja on myös pohjoisempaa Pohjanlanden rannikolta. Laji on Suomessa harvinaistunut.


title: Kevätsara

text: Kevätsaran tyypillisimpiä kasvupaikkoja ovat lehto- ja rinneniityt sekä kedot.


title: Uskela (täsmennyssivu)

text: Uskela voi tarkoittaa seuraavia:


title: Uskila (täsmennyssivu)

text: Uskila voi tarkoittaa seuraavia:


title: Rantanuijasara

text: Rantanuijasara ("Carex buxbaumii" ssp. "buxbaumii") on sarakasvien heimoon kuuluvan nuijasaran alalaji. Rantanuijasara kasvaa noin 30–80 cm korkeaksi ja viihtyy kosteilla kasvupaikoilla, kuten letoilla ja rannoilla. Rantanuijasaran varsi on pysty ja jäykkä ja varren tyvitupet ovat tummanpunaruskeat. Lehdet ovat suunnilleen varren mittaiset ja väriltään sinivihreät.


title: Rantanuijasara

text: Rantanuijasaran kukinnossa on kahdesta neljään tähkää, joista ylimmäinen on muodoltaan nuijamainen. Ylimmän tähkän alaosissa on myös hedekukkia. Pullakot ovat 3–4,5 mm pitkät, mantelinmuotoiset ja lyhytotaiset. Tähkäsuomut ovat pullakkoa pidemmät ja pitkäotaiset. Rantanuijasara kukkii kesä-heinäkuussa.


title: Rantanuijasara

text: Rantanuijasaraa kasvaa Suomessa melko harvinaisena lähes koko maassa, vähiten länsirannikolla. Muista Pohjoismaista rantanuijasaraa kasvaa Ruotsissa ja Norjassa sekä kapea-alaisesti Tanskassa.


title: Ge-Ge

text: Ge-Ge on drinkki, jonka suomalainen baarimestari Björn Brantberg kehitti vuonna 1958. Juoma valmistetaan Bacardi Light Dry -rommista, Creme de bananas -likööriä, sitruunamehusta, jäämurskasta ja kirsikasta.


title: XM Satellite Radio

text: XM Satellite Radio on yhdysvaltalainen satelliittiradiopalveluntarjoaja, jonka omistaa Sirius XM Radio. Yritys sai toimiluvan 1997, ja lähetykset se aloitti 25. syyskuuta 2001 ensimmäisenä Yhdysvalloissa. XM:n kautta on kuunneltavissa noin 150 radiokanavaa.


title: XM Satellite Radio

text: Järjestelmään kuuluu 5 satelliittia (XM1-XM5). Viides satelliitti, XM5, laukaistiin 14. lokakuuta 2010.


title: M-Audio

text: M-Audio, entinen Midiman, on yhdysvaltalainen Avid Technologyn alainen soittimiin keskittynyt liikeyritys, joka valmistaa valmistaa muun muassa syntetisaattoreita, mikrofoneja ja midi-koskettimistoja. Yritys on perustettu 1988 ja sen päämaja on Kalifornian Irwindalessa. Sillä on myös itsenäiset konttorit Kanadassa, Saksassa, Ranskassa ja Japanissa.


title: Vaarallista vapautta

text: Vaarallista vapautta on suomalainen tositapahtumiin perustuva draamaelokuva vuodelta 1962. Sen on ohjannut, käsikirjoittanut, tuottanut ja leikannut Veikko Itkonen, jonka viimeinen elokuva se on. Elokuva perustuu Tuuli Reijosen tapahtumien pohjalta kirjoittamaan romaaniin "Kenen on syy?" (1961).


title: Vaarallista vapautta

text: Elokuva kertoo Virosta Suomeen loikanneen Herman Treialin kohtalosta aikana, jolloin tasapainottelu suhteissa Neuvostoliittoon oli arkipäivää. Ulkoasiainministerin osastopäällikkö Matti Tuovinen antoi elokuvatarkastamon pyynnöstä lausunnon, jossa hän totesi että filmin kieltäminen olisi haitallisempaa kuin sen sinänsä haitalliset vaikutukset. Hänen mukaansa se "erittäin taitavalla tavalla kaivaa maata Suomen virallisen ulkopolitiikan alta".


title: Vaarallista vapautta

text: Elokuvan musiikista vastaa suomalaisen rautalankamusiikin uranuurtaja The Strangers, jonka soolokitaristi oli Itkosen 16-vuotias poika Jussi Itkonen. Pääosissa näyttelevät Lehkonen ja Peltonen olivat molemmat amatöörinäyttelijöitä.


title: Vaarallista vapautta

text: Jussi-patsaiden jaossa "Vaarallista vapautta" toi parhaan tuottajan palkinnon Veikko Itkoselle (Filmi-Kuva Oy) ja parhaan naissivuosan palkinnon Maija Karhille.


title: Vaarallista vapautta

text: Aikalaisarvioissa tiivistää Modest Savtschenko (Kansan Uutiset) monien kriitikoiden näkemyksiä: "Kohtalaisen kekseliäästi kirjoitettu, ohjattu ja filmattu, melko vauhdikas ja hieman thrillerin tapaan kehittyvä kertomus."


title: Vaarallista vapautta

text: Myöhemmissä arvioissa elokuva on saanut ristiriitaisia arvioita. Elokuvaa on pidetty Itkosen parhaana ohjauksena. Eräs kriitikko toteaa, että se on moniulotteinen kuvaus yhteiskunnallisesta vastuusta, ja The Strangersin musiikki kuljettaa hänen mielestään juonta onnistuneesti eteenpäin. Toisaalta kriitikko Arto Pajukallio pitää elokuvaa selittelevänä ja hatarasti jäsenneltynä.


title: Fosfoenolipalorypälehappo

text: Fosfoenolipalorypälehappo (CHOP) ja sen anionimuoto fosfoenolipyruvaatti ovat biologisesti tärkeitä yhdisteitä. Aine on välituote glykolyysissä ja glukoneogeneesissa ja kasvit syntetisoivat siitä lisäksi erilaisia aromaattisia yhdisteitä.


title: Fosfoenolipalorypälehappo

text:
Glykolyysissa 2-fosfoglyseraatti dehydrataan enolaasientsyymin avulla fosfoenolipyruvaatiksi. Reaktiossa on Mg-ionien läsnäolo välttämätöntä. Ionit sitoutuvat entsyymin aktiiviseen kohtaan ja auttavat vakauttamaan reaktiossa muosdostuvaa enolaattianionivälituotetta, joka on normaalisti melko pysymätön. Glykolyysin viimeisessä vaiheessa pyruvaattikinaasi muuttaa fosfoenolipyruvaatin pyruvaatiksi siirtämällä fosfaattiryhmän ADP:lle jolloin vapaputuu ATP:tä. Tämä reaktio on spontaani. Koska fosfaattiryhmän poistaminen fosfoenolipyruvaatista muodostaa pysymättömän enolin, tautomerisoituu se nopeasti pysyvämpään ketonimuotoon pyruvaatiksi. Magnesiumionien lisäksi entsyymiin on sitoutunut kaliumioneja.
Glukoneogeneesissä fosfoenolipyruvaattia muodostuu oksaloasetaatti-ionien dekarboksylaatiossa fosfoenolipyruvaattikarboksikinaasientsyymin avulla. Reaktiossa käytetään fosfaattiryhmän lähteenä joko ATP:tä tai guanosiinitrifosfaattia. Reaktiotuotteina muodostuu ADP:tä tai guanosiinidifosfaattia, fosofenolipyruvaattia ja hiilidioksidia.


title: Fosfoenolipalorypälehappo

text: Kasvit voivat valmistaa korismaattia fosfoenolipyruvaatista sikimaattireitin avulla. Korismaatista voidaan edelleen syntetisoida aromaattisia aminohappoja tryptofaania, tyrosiinia ja fenyylialaniinia.


title: Operaatio Tiikeri

text: Operaatio Tiikeri on yleisesti käytetty operaatio nimi ja tarkoittaa ainakin seuraavia operaatioita:


title: Operaatio Substance

text: Operaatio Substance oli peitenimi toisen maailmansodan Maltan saattueelle Gibraltarilta Maltalle 21.–24. heinäkuuta 1941.


title: Operaatio Substance

text:
Newportista Barry Roadista lähti 11. heinäkuuta "SS Port Chalmers" (8535 grt, kapteeni W. Higgs) saattajinaan Alankomaiden laivaston Tromp-luokan risteilijä "Hr. Ms. Jacob van Heemskerck". Osastoon liittyi Swanseasta Blue Funnel Linen "Deucalion". Osasto jatkoi vahvistuneena matkaa pohjoiseen Merseyhin. Seuraavana aamuna nopeat rahtilaivat Blue Star Linen "SS Sydney Star" (kapteeni Horn, 12696 grt) ja Ellermanin "SS City of Pretoria" (8049 grt) lähtivät Merseystä sumun suojissa hävittäjien saattamina. Clydestä lähteneet alukset liittyivät osastoon 13. heinäkuuta Mull of Kintyren edustalla. Nämä olivat:
Rahtialuksista muodostettiin merellä saattue WS9c. Saattueen kommodoriksi (eli vanhimmaksi kapteeniksi) määrättiin "Melbourne Starin" kapteeni D. MacFarlane. Saattueen suojana matkalla Englannista Gibraltarille olivat risteilijät "HMS Arethusa", "HMS Manchester", "HMS Edinburgh" (kontra-amiraali E Syfretin lippulaiva) sekä hävittäjät "HMS Cossack", "HMS Garland", "HMS Gurkha", "HMS Lightning", "HMS Maori", "HMAS Nestor", "HMS Sikh", Norjan laivaston "Stork", "HMS Vanoc", "HMS Wanderer" ja "HMS Winchelsea".


title: Operaatio Substance

text:
Saattueeseen liittyi 15. heinäkuuta miinalaiva "HMS Manxman".
Ennen Gibraltarille saapumista "Avila Star" erosi saattueesta suorittamaan omaa tehtäväänsä. Gibraltarilta saapuivat 17. heinäkuuta "HMS Avon Vale", "HMS Eridge" ja "HMS Farndale" tuomaan ohjeet aluksille. Saattue saapui 20. heinäkuuta Gibraltarille, jonne "Pasteur" määrättiin jäämään ja sen matkustajina olleet sotilaat siirrettiin sotalaivoihin.


title: Operaatio Substance

text: Gibraltatilta matkaansa jatkavista aluksista muodostettiin Maltalle menevä nopeista rahtialuksista koottu saattue GM1 (yhteensä 58114 brt): "Sydney Star", "City of Pretoria", "Deucalion", "Durham", "Port Chalmers", "Melbourne Star".


title: Operaatio Substance

text: Gibraltarilta mukaan liitettiin joukkojenkuljetusalus "Leinster", joka kuitenkin ajoi sumussa karille Carnero Pointissa. Alus joutui palaamaan satamaan ilman, että lastina ollut ilmavoimien henkilöstö olisi ehditty siirtää muille aluksille.


title: Operaatio Substance

text:
Saattueen ohittaessa Gibraltarin liittyivät Force H:sta kootut saattajat mukaan.Saattajiksi oli määrätty:
Force H:n tueksi oli koottu Kotilaivastosta osasto Force X (joka saattoi saattueen Gibraltarille):


title: Operaatio Substance

text:
Hävittäjä "HMS Beverley" suojasi tankkeri "Brown Rangeria", jolta hävittäjät oli tarkoitus tankata purjehduksen aikana. Gibraltarilta saattue jatkoi matkaa kohden Maltaa 21. heinäkuuta. Force X:n hävittäjät tankattiin "Brown Rangerilta" 22. heinäkuuta, minkä jälkeen tankkeri sekä sitä suojannut hävittäjä palasivat Gibraltarille.
Saattue joutui 23. heinäkuuta voimakkaan ilmahyökkäyksen kohteeksi Sardinian eteläpoulella, minkä aikana vaurioituivat risteilijä "HMS Manchester" ja hävittäjä "HMS Fearless". Hävittäjän vauriot olivat niin pahoja, että "HMS Forester" määrättiin upottamaan alus. Pimeyden laskeutuessa "HMS Renown", "HMS Nelson" ja "HMS Ark Royal" sekä neljä hävittäjää kääntyivät ja palasivat Gibraltarille.


title: Operaatio Substance

text: Seuraavan päivän aamuhämärässä saattueen saapuessa Pantellarian ja Cape Bonin väliseen kanavaan torpedoveneet hyökkäsivät sen kimppuun. Vaikka saattue ampui kaikilla aseillaan italialaiset "MAS532" ja "MAS533" puikkelehtivat rahtialusten väleissä. "Sydney Stariin" osui kylkeen torpedo, joka aiheutti suuren vuodon alukseen. Ainoastaan 20 minuuttia myöhemmin laivan yhdessä osastossa oli 11 metriä vettä ja tilanteen näyttäessä pahalta aluksella olleet 460 sotilasta siirrettiin saattavaan hävittäjään.


title: Operaatio Substance

text: Päivän koittaessa 24. heinäkuuta "Sydney Starin" konehuone oli säästynyt vedeltä ja sillä oli mahdollisuus päästä 130 merimailin päähän Maltalle. Aluksen kimppuun hyökkäsi muutama torpedokone, mutta alukseen ei tullut uusia vaurioita. Aluksen keulan hiljalleen vajotessa, alusta saapui tukemaan kolme hinaajaa, joiden avulla se pääsi lopulta Vallettan satamaan ja telakalle. Telakalla todettiin kyljessä olevan 14 kertaa 5 metriä reiän ja sen ympäristön olevan repaleinen. Aluksen korjaaminen kesti lähes neljä kuukautta.


title: Operaatio Substance

text: Suojaavan osaston merellä olo piti käyttää hyväksi, joten Maltalla tyhjillään olleet alukset päätettiin siirtää samalla pois. Nämä olivat:


title: Operaatio Substance

text: Maltan laivastokomentaja vara-amiraali Ford oli ajatellut toimittaa alukset Aleksandriaan, jossa oli pula kuljetuskapasiteetista, mutta itäisen Välimeren vaativat olosuhteet eivät mahdollistaneet. Alukset oli kuitenkin toimitettava Maltalta turvaan.


title: Huhupuhetta

text: Huhupuhetta ("Rumor Has It...") on vuonna 2005 tehty yhdysvaltalainen komediaelokuva, jonka pääosissa ovat Jennifer Aniston, Kevin Costner ja Shirley MacLaine.


title: Operaatio Ariel

text: Operaatio Ariel oli liittoutuneiden sotilaiden evakuointi Länsi-Ranskasta toisessa maailmansodassa 15.–25. kesäkuuta 1940. Evakuointeja tehtiin toistuvasti useista satamista pitkin Ranskan rannikkoa aina Espanjan rajalle asti. Evakuointi pelasti noin 214 000 sotilasta.


title: Operaatio Ariel

text: Operaatio Arielin komentajaksi määrättiin Portsmouthin alueen komentaja amiraali William Milbourne James ja se alkoi virallisesti 14. kesäkuuta ja päättyi 25. kesäkuuta Ranskan aselepoehtojen täyttämiseksi. Operaation aikana Biskajanlahden eteläpuolisen alueen lisäksi kuljetettiin joukkoja Saint-Nazairesta, Brestistä ja Nantesista Eteläisen alueen komentajan amiraali Sir Martin Eric Nasmithin johdolla.


title: Operaatio Ariel

text: 15.–18. kesäkuuta evakuoitiin Cherbourgista 30 630 sotilasta ja Saint-Malosta 21 474 sotilasta.


title: Operaatio Ariel

text: Englantiin 18. kesäkuuta Brestistä täydessä lastissa saapuivat "Arandora Star", "Franconia" ja "Ormonde", jotka olivat juuri aikaisemmin saapuneet Norjan evakuoinnista Clydeen. Muita Brestiin lähetettyjä aluksia olivat "Otranto", P & O Linen "SS Strathaird" ja Alfred Holtin alukset "SS Bellerophon", "SS Euryades" ja "SS Lycaon". Brestistä kuormattiin Englantiin kaikkiaan 32 584 sotilasta, kun mukaan lasketaan "Straithairdissa" olleet 6 000 sotilasta. "Straithairdissa" oli lisäksi siviilejä, 200 Brestin sotilasopetuslaitoksen kadettia, Pariisissa olleiden brittiläisten pankkien kultavaranto, de Gaullisti johtajia sekä jopa muutama lemmikkikoira.


title: Operaatio Ariel

text: Saint-Nazairessa, jonne oli paennut noin 60 000 liittoutuneiden sotilasta, sotilaiden lisäksi 13 000 siviiliä kuljetettiin aluksilla "Batory", "Duchess of York", "MS Georgic" ja "Sobieski" 15. kesäkuuta. Seuraavana päivänä "Oronsay" sekä 17. kesäkuuta vastaisena yönä lukuisa määrä erilaisia aluksia, jotka oli kerätty Etelä-Englannista ja Etelä-Walesista.


title: Operaatio Ariel

text: P & O Linen uusin alus "Ettrick" oli alun perin matkalla Saint-Nazaireen, mutta sen saavuttua Loiren suulle se sai tiedon kaupungin joutumisesta saksalaisten haltuun. Alus höyrysi etelään kohti Bayonnea ja 22. kesäkuuta "Ettrick" kuormasi St Jean du Luzista 2 000 puolalaista, ranskalaista ja englantilaista sotilasta sekä Albanian kuninkaan Zogin.


title: Operaatio Ariel

text: Saman aikaisesti purettuaan 4 000 sotilasta Plymouthissa purjehti "Glenaffaric" yhdessä "Cyclopsin" ja "Clan Rossin" kanssa Bordeauxiin, Bayonneen ja St Jean du Luziin auttamaan "Ettrickiä". Saksalaiset pommikoneet hyökkäsivät "Clan Rossin" kimppuun Bayonnen ulkopuolella 24. kesäkuuta aiheuttaen merkittäviä vaurioita. Alueelle saapui myös "Arandora Star" purettuaan Brestistä tuomansa pakolaiset Falmouthissa.


title: Operaatio Ariel

text: Tältä alueelta evakuoitiin 19 000 henkeä 19.–25. kesäkuuta.


title: Operaatio Ariel

text: Englannin kanaalin ja Biskajan lahden satamista evakuoitiin kaikkiaan 191 870 sotilasta, muutama tuhat siviiliä, 2 292 sotilasajoneuvoa, 310 tykkiä sekä 1 800 tonnia erilaisia varastoja.


title: Operaatio Ariel

text: Evakuointien ainoa suuri tappio oli "Lancastrian" uppoaminen Saint-Nazairessa 17. kesäkuuta ja lisäksi menetettiin runsaasti pienempiä aluksia. Evakuoinnin viimeisenä päivänä ilmatorjuntaristeilijä "HMS Calcutta" törmäsi Kanadan laivaston hävittäjään "HMCS Fraseriin" upottaen sen. "HMS Calcutta" oli ollut matkalla Bordeauxiin, jossa odotti edelleen 4 000 sotilasta evakuointia.


title: Antto Orasmaa

text: Antto Orasmaa (s. 22. marraskuuta 1988 Helsinki) on suomalainen näyttelijä ja asianajatutkinnon suorittanut lakimies.


title: Antto Orasmaa

text: Hän esiintyi MTV3:lla vuosina 2009–2011 esitetyn "Helppo elämä" -televisiosarjan kaikilla kolmella tuotantokaudella. Hän näytteli sarjassa Mikkosten perheen poikaa Jaria. Orasmaa näyttelee lisäksi pienen roolin "Helsingin herra" -sarjassa.